Paggaya-gaya Huli sa Nagsusulsol na Parakasala | Buhay ni Jesus\nMGA ILUSTRASYON MANUNGOD SA NAWARANG KARNERO ASIN SA NAWARANG SINSILYO\nNAGGAYA-GAYA AN MGA ANGHEL SA LANGIT\nSa manlain-lain na pagkakataon durante kan ministeryo ni Jesus, idinuon niya an kahalagahan nin kapakumbabaan. (Lucas 14:8-11) Interesado siyang hanapon an mga lalaki saka babayi na gustong maglingkod sa Diyos nin may kapakumbabaan. Sagkod ngunyan, an nagkapira sa sainda tibaad midbid pang mga parakasala.\nNarisa kan mga Fariseo asin mga eskriba na an siring na mga indibidwal—na ibinibilang nindang bakong maninigo—nadadagkang rumani ki Jesus asin naaakit sa mensahe niya. Naggurumod-gumod sinda: “Makiamigong inaako kan tawong ini an mga parakasala asin nagkakakan siya kaiba ninda.” (Lucas 15:2) Para sa mga Fariseo asin mga eskriba, mas nakakalabi sinda kaya tinatrato ninda an ordinaryong mga tawo na garo ati sa irarom kan saindang mga bitis. An paghamak ninda sa siring na mga tawo mahihiling sa ginagamit nindang termino sa Hebreo na ‛am ha·’aʹrets,’ o “mga tawo kan daga,” para ipanungod sa mga ini.\nSa kabaliktaran, an gabos tinatrato ni Jesus na may dignidad, kabuutan, asin pagmalasakit. Dakul sa mga hamak na tawong ini, pati na an mga midbid na parakasala, an gustong-gustong magdangog ki Jesus. Pero, paano minansay asin sinimbag ni Jesus an pagtatsar sa saiya huli sa pagtabang niya sa siring na mga tawo?\nNagin malinaw an simbag kan isaysay niya an sarong nakakapukaw sa buot na ilustrasyon, kaagid kan isinaysay niya kaidto sa Capernaum. (Mateo 18:12-14) Sa ilustrasyon ni Jesus, an mga Fariseo an garo baga matanos asin ligtas sa turil nin Diyos. Sa kabaliktaran, an hamak na mga tawo an garo naIalagalag asin nawawara. Nagsabi si Jesus:\n“Siisay sa saindo, kun igwa siya nin 100 na karnero asin an saro sa mga iyan mawara, an dai mabaya kan 99 sa kaawagan dangan mahanap kan nawarang saro sagkod na makua niya iyan? Asin pag nanumpungan na niya iyan, papasanon niya iyan sa saiyang abaga asin mag-uugma siya. Pagpuli niya, aapudon niya an saiyang mga amigo saka mga pagtaraid, na sinasabi sa sainda, ‘Makipag-ugma kamo sa sako, ta nakua ko na an sakuyang karnerong nawara.’”—Lucas 15:4-6.\nAno an punto ni Jesus? Nagpaliwanag siya: “Sinasabi ko sa saindo na sa kaparehong paagi, magkakaigwa nin urog na kagaya-gayahan sa langit dahil sa sarong parakasala na nagsusulsol kisa sa 99 na matanos na dai kaipuhan magsulsol.”—Lucas 15:7.\nSiguradong napaisip an mga Fariseo kan sambiton ni Jesus an manungod sa pagsulsol. Para sa sainda, matanos sinda kaya iniisip ninda na dai ninda kaipuhan na magsulsol. Mga duwang taon bago kaini, kan tatsaran kan nagkapira sa sainda si Jesus huling nagkakakan siya kaiba kan mga parasingil nin buhis asin mga parakasala, nagsimbag siya: “Nagdatong ako tanganing apudon, bako an mga tawong matanos, kundi an mga parakasala.” (Marcos 2:15-17) Dai nasabutan kan mapagpakangmatanos na mga Fariseo na kaipuhan nindang magsulsol, kaya dai sinda nagtatao nin kagaya-gayahan sa langit. An mismong kabaliktaran kaiyan an nangyayari pag an mga parakasala tunay na magsulsol.\nPara iduon pa an punto na an pagsulsol nin mga parakasala nagtatao nin dakulang kagaya-gayahan sa langit, nagsaysay si Jesus nin saro pang ilustrasyon, sarong sitwasyon sa laog nin harong: “O siisay na babayi na igwa nin sampulong sinsilyong drakma, kun mawara niya an saro sa mga drakma, an dai mapalaad nin lampara dangan maninighid sa saiyang harong asin maingat na maghahanap sagkod na makua niya iyan? Asin pag nanumpungan na niya iyan, aapudon niya an saiyang mga amiga saka mga pagtaraid, na sinasabi, ‘Makipag-ugma kamo sa sako, ta nakua ko na an sinsilyong drakma na nawara ko.’”—Lucas 15:8, 9.\nAn punto digdi ni Jesus kapareho kan sa ilustrasyon niya manungod sa nawarang karnero. Nagsabi siya: “Sa kaparehong paagi, sinasabi ko sa saindo, nagkakaigwa nin kagaya-gayahan an mga anghel nin Diyos dahil sa sarong parakasala na nagsusulsol.”—Lucas 15:10.\nImahinara na sana, interesadong marhay an mga anghel nin Diyos sa pagsulsol nin mga parakasala! Interesante nanggad ini huling an mga parakasalang nagsusulsol na tatawan nin lugar sa Kahadian nin Diyos sa langit magigin mas halangkaw pa an posisyon kisa sa mga anghel! (1 Corinto 6:2, 3) Pero dai nauuri an mga anghel. Kaya ano an dapat tang mamatian pag an sarong parakasala nagbalik sa Diyos na lubos na nagsusulsol?\nTaano ta si Jesus nakiiba sa midbid na mga parakasala?\nAno an pagmansay kan mga Fariseo sa ordinaryong mga tawo asin sa pakikiiba ni Jesus sa siring na mga tawo?\nAnong leksiyon an itinukdo ni Jesus sa duwang ilustrasyon?\nKan nasa daga si Jesus, nagpahiling siya nin sampol kan gigibuhon kan Kahadian.\nKun nagigiromdoman nin Dios an gabos, paano nia magigibong mapatawad asin malingawan an satong mga kasalan?


O’ My Dagat\nMagayon pag para isip isipon an masaganang pagbuhay kaidto kan mga parasira na dakul an dakop nin sira sa arin man na kadagatan sa Camarines Sur. An mga ordinaryong parasira, na an gamit de-sagwan na broto, iguang banwit, may pana, igua nin baratohon na pangke alagad magagayon na sira an laog kan baroto sa pag doong ninda sa baybayon. Si Tata Dikoy na tugang kan sakuyang ama, kaidtong mga taon 70 nagkapital sa Sabang Calabanga nin sibid sibid na iguang pangaran Viva Penafrancia na an pagsira iyo sa paagi nin palutang. Iyo ini an pagladlad nin pangke sa San Miguel Bay asin an arin man na sira na mag bangga sa pangke siguradong dai na makakabuhi. Maogma palan an buhay para sira ta kaidto an paradahan kan sibid sibid para pinturahan asin tahhion an mga pagke duman sa harong kan kambal na Pablo sa Baybay Salvacion. Sa pag abang ko sa baybayon kan Sabang sa amay na pagka aga, pugol ko tasa nin mainiton na salabat asin masiram na balisusong bagas, nahihiling ko an mga dakop arog kan mga sirang pampano, tabangongo, lapis, pakan, pagi, asin pating. Nadadangog ko sa mga istorya na makasayang daa na an nadadakop na buhay na Sabalu, ina kan bangus saindang pig bubuhian sa tahaw kan dagat ta ipina pangalad ini kan BFAR. Bantog sa San Miguel Bay an mga sira na Abo na masiram gibohon bade, balanak na masiram sa inon-on, masiram an tuyong lapad, mga pina alang na pagotpot, labaas o pina alang na posit, asin an masiram sa sinanlag na pina alang na bolinaw.\nSa kadagatan kan Bongalon duman sa Sangay, mahilig magbanwit an mga parasira na iyo an nagtataong pagbuhay sa mga tawo ta bistado an Lagonoy Gulf sa masisiram na sira arog kan Lamadang asin Malasugui na masiram sa luto an igua nin taosi, mga darakulang sira arog kan pagi, asin tanguigui. Sa kadagatan kan Balatan asin Malacbalac o Pio Duran, famoso an dalagang bukid na masiram gibohon bade pang bangot sa gulay na natong asin lube lube. Sa pag agi kan panahon, nagpoon nang mag agrangay an mga parasira ta nadadaog sinda sa pag sara kan mga sira pati mga ogbon kaini ta daing patawad ang mga darakulang Trawl na haros ala musa an darakupan. Minsan sa programang Riding in Tandem ninda Ervin Borja asin Eric Dulong na nadadangog sa OK an Radyong Balansiyado, naging topic ang istorya na duman sa Daligan Tinambac kaidto daang dai pa nin giera, madalion an pag banwit nin sira sa San Miguel Bay. Sabi sa mga istorya, alas 11 na nin aga mayo pang pangodtohan an familya, an gigibohon kan Ama, iyo an mga sakay nin baroto asin magbanwit sa dagat. Pagkalihis nin 30 minutos, yaon na an Ama, asin makiskis na nin darakulang sira para sa pangodtohan, arog kayan kasagana an San Miguel Bay. An sakuyang ama kan magtrabaho sa banwaan nin Pasacao bilang Warehouseman, pirmeng iguang darang labaas na dakulang tanguigui na napapatos sa malipot na barane nin batag. An mga para excursion sa Magtabid asin Balogo, dai nagdadara nin balon imbes an pig dadara oring asin posporo ta pag abot sa baybayon kan Pasacao kadakol mga aki na nagtitinda nin mga labaason na turingan, bangkulis, pusit asin iba pa, tunay na managom sa mga gutom na paralangoy.\nMinsan sa grabeng kasaganahan kan mga parasira, pirmeng paldo an pitaka ta gulping panienda an mga misis, may mga operators nin Night Club sa Manila an nagdayo sa mga kostal ta an target iyo an mga parasira na naghahanap nin kaogmahan. Sa mga inot na Bangui, pig paunan an mga parasira nin mga seksing GRO na haluyan nang nagtrabaho sa Pateros, Monumento asin sa Tramo, kadaklan sainda maluya na an venta sa Manila kaya gustong mag testing nin mga parasira sa probinsiya. Haros pa sana magka garaba an entrance kan Night Club sa grabeng surusuan kan mga kalalakihan na gustong magtesting sa linya nin panandalian na pagkamoot. Kaipuhan magtelegrama an Night club operator sa Manila para sa inaapod na reinforcement ta dai na kinakaya kan mga GRO an grabeng venta sa night club ta tabi sa kalag garong mga gutom na leon. Saro pa sa reklamo kan mga babae, iyo na kadaklan sa customer malangsa aisn parong sira, an mga moro may mga kiskis pero ini saindang pig titios ta yaon an kwarta kan mga mandaragat. An Night Club sa baybayaon sarong ejemplo nin negocio na dapat mag sarado bako sa pagka lugi kundi sa sobrang venta na haros pa sana an mga GRO maapusan na nin hingangos, makukulog an piad asin lawas kulang pa sa turog. Asin bako sana iyan, dai sinda makaluwas para mag simba ta sinda ginagarapo kan mga misis kan mga parasira na saindang mga customer sa pagka bangui.


Home / News / Police / Dating police chief kan Nabua, 2 pa, dakop sa entrapment ops\nBicol Standard Newspaper Sunday, July 12, 2020 News, Police\nMASBATE CITY -- An dating police chief kan Nabua Municipal Police Station na si P/Maj John Murray Cutaran kaiba an duwang miembros kan maritime police an dinakop kan mga tawohan kan PNP-Integrity Monitoring and Enforcement Group (PNP-IMEG) sa Masbate City kasubago huli sa sahot na imbuelto sinda sa robbery extortion activities.\nSi Police Brig Gen Ronald Lee, an PNP IMEG director nagsabi na an duwang pulis pinapamayohan mi Cutaran, an hefe ngunyan kan 502 Maritime Police Station sa Masbate.\nSabi ni Lee an gabos na suspechado an dinisarmaran kan mga miembros kan PNP IMEG Luzon asin Visayas field units na nagconductir kan entrapment operation sa laog kan 502ng MARPSTA Office sa Pier Site sa Brgy. Bapor, kasubagong alas 8:25 nin aga.\nAn mga suspechado tulos inarestar pakatapos na tukobon an paon na kantidad P200,000 na hinahagad ninda sa operator kan fishing vessel na pig-impound ninda huli sa suboot imbuelto sa illegal na pagsira sa laog kan saindang jurisdiction.\nMientrastanto, an iba pang suspechado, na iyo sinda Police Lt Col Melencia Huela asin Police Staff Sgt Ronald Puerto an dai pa nadadakop.\nSabi ni Lee, nakarecibe an mga awtoridad nin reklamo hale sa operator kan F/B RAV na dinakop an saindang bangka maritime policemen asin inarestar an skipper na si Juquin Nemeno asin an saiyang 28 tripulantes.\nKinontak kan mga nagdakop na pulis an kagsadire kan fishing boat na nakabase sa Bantayan Island, Cebu asin enot naghagad nin kantidad P400,000 karibay kan pagrelease kan vessel asin mga empleado.\nAn mga suspechado dinara tulos sa Masbate PPO para sangsangon nin caso criminal asin administratibo.\nPinaabot ni Lee sa publiko na ireport sa sainda kun igwa nin mga pasaway na pulis.\nDating police chief kan Nabua, 2 pa, dakop sa entrapment ops Reviewed by Bicol Standard Newspaper on Sunday, July 12, 2020 Rating: 5


Punong barangay sa Cawayan, Masbate, binadil, bwenas na nakaligtas - BICOL STANDARD | Bicol News\nHome Masbate News Punong barangay sa Cawayan, Masbate, binadil, bwenas na nakaligtas\nPunong barangay sa Cawayan, Masbate, binadil, bwenas na nakaligtas\nCAWAYAN, Masbate September 12, 2016 (Bicol Standard) -- Maswerteng nakaligtas sa ciertong kagadanan si Punong Brgy. Arnold Cortes y Abonales kan Poblacion, digdi kan siya badilon nin duwang dae nabistong mga lalaki na nagsurong sa saiyang residencia, kasoodmang alas 7:30 nin banggui.\nSusug sa despacho kan pulis, si Cortes asin an sarong nabisto sa pangaran na Joel na taga Brgy. Mahayhay, sa banwaan na ini, pinondohan kan duwang dae bistadong lalaki na nakalunad sa color pulang motorsiklo.\nNagluluwas sa imbestigasyon na si kasuno kan lalaking naka motorsiklo an nagdulok, dangan pinuntariya si Kapitan Cortes kan darang badil.\nPirang segundo an nakalihis, kiniblit pa kan suspechado si gatilyo kan badil, na maswerteng dae nagputok, mantang nakatutok sa kaiba ni Corte.\nHuli kan pangyayari, nagkaigwa nin oportunidad an kuta na mga biktima na makadulag palaog sa saindang harong.\nAn mga suspechado marikas na man sa saiyang pagdulag, lunad guiraray sa saindang motorsiklo pasiring sa dae madeterminaran na direksyon.\nAn duwang kuta na mga victima an dae man lamang nagsapo nin maski dikit na bakros sa saindang mga lawas, afuera kan pagkatakot na saindang namatean.\nAn mga imbestigador naheling an sarong labot sa pwertahan kan residencia kan victima hale sa badil kan mga suspechado.\nIgwa pa nin nakuang sarong bala nin badil hale sa calibre .45ng revolver asin sarong kapsula nin bala, na anas dinara sa Masbate Crime Laboratory Office, sa Masbate City para gamiton na evidencia kan krimen.\nHastang pigsusurat an baretang ini, mayo pa nin nagluluwas na motibo sa pagprobar na pagbadil kan mga victima.\nPunong barangay sa Cawayan, Masbate, binadil, bwenas na nakaligtas Reviewed by Bicol Standard on Monday, September 12, 2016 Rating: 5


Pagpapangadye kan mga Muslim\nArabong Kinalingking kan Pangaran ni Allah\nAn Kaaba na yaon sa Mecca, Saudi Arabia, pigtitiponan kan gabos na Muslim sa pagpangandye nin pagkaboronyog\nPagresibe ni Muhammad kan saiyang enot na rebelasyon hali sa anghel na si Gabriel. Gikan sa manuskriptong Jami' al-Tawarikh ni Rashid-al-Din Hamadani, 1307.\nAn Islam sarong relihiyon na tinogdas ni Muhammad. An mga katokdoan kaini nababatay sa pagtubod asin sa mga obligasyon (din) na dapat gibohon nin sarong Moslem kun sya may maimbod na pagkuyog sa mga ibinoboot kan relihiyon na ini.\nAn sarong sanga nin adalan kan Islam hinahayag an mga dapat tubodon ("Tawhid”) asin an saro an mga dapat otoban o gibohon nya (“Shari’a”). Mayo igdi nin kapadian o mga sacramento arog kan sa Katoliko asin an mga nagtotokdo sainda idtong tinutubod na hararom an adal sa doktrina kan islam.\nAn batayan kan mga doktrina nin Islam nakukua sa Koran (Qur’an) . an mga Muslim nagtutubod na gayo ini binibilog kan mga tataramon nin Diyos o ni Allah na ipinasabong ki Muhammad ni Gabriel, an sugong anghel ni Allah.\nKan buhay pa si Muhammad, an Koran dai pa nasusurat asin pasa-pasa lang sa ngimot asin an interpretasyon sana ni Muhammad asin kan saiyang mga parasunod an pagtokdo kan mga doktrina. Alagad, kan siya nagadan na, pinaguhit na ini sa surat sa panahon kan califa na si Abu Bkr. Tinutubod kan mga Moslem na an Koran dalisay na pasabong ni Allah nanggad asin mayong pagkakundian o pagka-lisya sa katotohanan.\nAn Koran kumpunido nin 114 na surahs (kapitolo). Si Muhammad an an pinaka-ultimo asin pinakadakula na sugo nin Diyos na propeta\nMaliban pa kan Koran, may ibang pang mga kasuratan an tinotoltolan kan mga Moslem: An “Hadith” (mga kinagawean), an “Suhuf” (mga libro nin mga propeta). “Zabur” (mga salmo ni David), “Injil” (an mga tokdo ni Hesus), asin an “Torat” (ni Moses) pero mas paorog man giraray ninda an mga katokdoan sa Koran.\nMay limang Artikulo nin Pagtubod an Islam: 1.) Saro lang an Diyos, na mayong iba kundi si Allah, na iyo an kaglalang kan gabos. 2.) May mga anghel na totoo, na mga sugo ni Allah asin bantay sa tao. Lambang tao tinutubod na may duwang anghel siyang katambay, an saro tagatala kan maray na gibo nya, an saro tagatala kan maraot na gibo.3. Apat an mga librong pasabong ni Allah sa tao: an Torah ni Moses, an Salmo in David, mga Katokdoan ni Hesus , asin an Koran. 4. May mga propeta na pili ni Allah na iyo sinda sa Adan, Noa, Abraham, Moses, Hesus, asin Muhammad na iyo an ultimo asin nangingimbabaw sa gabos.\nSa mga Moslem, limang gigibohon (“mga harigi nin pagtubod”) an dapat otoban ninda sa pagpatalubo asin pagpahiling kan saindang liputok na debosyon: 1. Testimonio nin Pagtubod (“Kalima”) Saro lang an Diyos asin mayong iba kundi si Allah sana na iyo an kaglalang kan gabos. 2. Pagpamibi (“Salat”) Dapat limang beses magpangadye – pagkaaga, pagka-odto, tanga nin hapon, pakasolnop kan saldang, asin bago magturog) 3. Maglimos sa mga tios (“Zakat”) 4. Mag-ayuno (“Sawm”) Sa panahon nin “Ramadan” an Moslem obligado na mag-ayuno aro-aldaw poon pagkulat kan saldang sagkod sa pag solnop. Pagdedebosyon na natao sa lambang Moslem nin displina, makusog na pagtubod ki Allah asin pakisumaro sa mga tingating. 5. Pagsongko sa Mecca (“Hajj”). Gabos na Moslem dapat magsongko sa Mecca maski sarong beses lamang kun may kakayahan sa paragasto asin daing kaulangan sa pisikal na kamugtakan nya. Saro ini sa kaipuhan sa kaligtasan kan kalag asin an mga gurang (o mga padad na daa) pwede man may kasalihid sa pagsongko.\nSaro pang praktis kan Moslem iyo an Jihad ( “maigot na paghihingoa”). Ini an paghihingoa na magin siya tunay na banal o perfecto sa buhay asin gibohon an mga paagi na libre siya sa pagsunod sa mga dikta kan saiyang pagtubod sa mga katokdoan kan Islam.\nSa ngonyan ini an bilang kan mga Moslem sa iba-ibang rona' kan kinaban:\nSa Asya, an mga Moslem nag-abot nang 780 milyon. Sa Aprika, sinda nag-abot nang 308 milyon. Sa Europa, an bilang kan Moslem suminakat na sa 32 milyon. Asin sa Amerika, an bilang kan Moslem nag-aabot naman 7 milyon. Alagad sa Australia, an bilang kan Moslem yaon pa sana sa 358,000 na ribo. An total kaini uminabot 1,127,358,00 na bilyon.\nAlagad, an ibang otoridad sa relihiyon itinataya na an Islam ikaduwa sa pagkadakul nin paratubod (1.2 bilyon) kumpara sa Kristianismo, na iyo an nangengenot, na may 2 bilyon asin an Hinduismo, may 900 na milyon na parasunod. An estadistikang ini basado sa taon na 2005.\nKnow about Imam Ahle Sunnah\nFitch, Florence Mary. ALLAH, the God of Islam, New York: Lothrop, Lee & shepard Co., Inc. 1966.\nKinua sa "https://bcl.wikipedia.org/w/index.php?title=Islam&oldid=229458"\nHuring binago an pahinang ini kaitong 31 Marso 2022, alas 10:11.


1 gadan, 3 irido sa kikilat sa Bacacay, Albay - BICOL STANDARD | Bicol News\nHome Albay Bicol News News 1 gadan, 3 irido sa kikilat sa Bacacay, Albay\n1 gadan, 3 irido sa kikilat sa Bacacay, Albay\nBACACAY, Albay---Sarong persona an gadan mantang tolo an nasa hospital ngonian kan sinda tamaan nin kikilat mantang naghahanda sa pagbale sa ‘maritime procession’ na 36 nang taon ginigibo sa Barangay Cawayan digdi.\nIpinahayag ni Insp. Malou C. Calubaquib, an parataram kan oficina regional kan PNP sa Bicol na binawian nin si Jerry Ecuenca, 30 anyos, taga Barangay Bilbao, Rapu-Rapu. Mientrastanto sinda Gina Barquilla, 25 anyos asin Reynante Basaca, 10 anyos, pareyo taga Barangay Bulalacao sa banwaan na ini, asin si Domingo Barbe pararehong irido.\nSi Ecuenca naghahanda na kuta tanganing birahan an makina kan saiyang motor sa dagat kan tamaan kan kikilat.\nSinda Barquilla asin Basaca na pareyo taga Barangay Bulalacao, nakalunad sa saro man na sakayan kan sinda kikilatan.\nSabi sa informasyon, pigtotokonan na kuta palawod an saindang sakayan hale sa pantalan kan Cawayan kan sinda tamaan kan kikilat.\nSabi ki Calubaquib, sa report na pinaabot saiya, nagkaigwa nin mga lugad asin paso sa saindang mga lawas an mga victima.\nDinara tulos sinda sa Rural Health Unit kan Bacacay.\nAlagad, nagdecider an mga miembros kan saindag familia asin an mga awtoridad na darahon sinda sa Bicol Regional Training and Teaching Hospital sa Legazpi City para matawan nin magkakanigong atensyon medical.\nAn ‘maritime procession’ sa barangay kan Cawayan dinadalaw kan dakul na mga tawo hale sa pagraraid na barangay asin banwaan.\nAn aksidente nangyari poco mas o menos alas 12:30 kasubagong odto. --BICOLSTANDARD.COM BICOL NEWS\n1 gadan, 3 irido sa kikilat sa Bacacay, Albay Reviewed by Bicol Standard on Saturday, August 23, 2014 Rating: 5


Si John Garcia Bongat sarong politiko, abogado asin dating alkalde kan Syudad nin Naga, Bikol. Myembro siya kan Partido Liberal.\nSiya nagin konsehal nin tulong termino poon 2001 sagkod 2010 bago guminana sa eleksyon kan Mayo 10, 2010 bilang ikawalong alkade kan syudad. Nagseserbe siya kan saiyang ikatulo asin huring termino bilang alkalde.\nSiya akì ninda Roy Bongat asin Gloria Garcia.\nNagtapos si Bongat nin elementarya sa Naga Parochial School asin nagpadagos nin sekondarya sa Ateneo de Naga na Unibersidad. Sa Manila, kinua niya sa kolehiyo an kursong political science sa Ateneo de Manila dangan nagkua nin abogasiya sa Unibersidad kan Pilipinas.\nAn saiyang na inâ, kan nabalo ki Roy, napangagom ni Ramon Felipe, Sr. Si Garcia nagtrabaho sa Government Service Insurance System kun sain an dati niyang agom na si Roy sarô man sa assistant manager sa nasabing ahensya kan nabubuhay pa.\nMay kolum si Bongat sa Bicol Mail, an May Derecho Ka Dyan na manungod sa aplikasyon kan ley. Nagpondo ini poon kan nagtukaw siyang alkalde kan Naga.\nNag-eerok siya kan saiyang pamilya sa Dayangdang, syudad nin Naga.\nPinaghugot gikan sa "https://bcl.wikipedia.org/w/index.php?title=John_Bongat&oldid=183270"\nLast edited on 4 Hulyo 2019, at 12:19\nHuring pigliwat an pahinang ini kan 4 Hulyo 2019, alas 12:19.


Php4.9-M subsidiya kan City Hall sa bus terminal\nKun dati nagreremiso nin milyones peso an manijamiento kan Bicol Central Station (BCS) sa City Hall mantang paduwa nang taon nalulugi an operasyon nganing dai mahale an empleados asin mantenido an terminal nagsusubsidiya an lokal na gobierno.\nSi Roderick ‘‘Nonoy’’ Reforsado, terminal manager kan BCS nagpahayag na padagos an subsidiya kan ciudad na nagcacantidad nin Php408,333 bulan-bulan sa total na Php4.9-M sa bilog na taon mantang lugi pa an saindang operasyon sa gross income bulan-bulan na Php1.5 milyon.\nSa normal na operasyon kan BCS kan mayong pandemya naglalabi sa Php4 milyones peso an saindang gross income.\nSi dating 200 hasta 300 na buses an nagdadalagan sa viaje Naga asin Manila alagad sa ngunian igwa sanang walong buses an regular kan saindang viaje BCS terminal hasta sa Parañaque Central Terminal. Afuera kan provincial buses sa Bicol na dai na naglalaog mantang kontrolado sinda kan kumpanya.\nNganing mamantenir an empleados, nag-implementar siya nin mga pagtipid arog kan si dating 24/7 ginibo nang alas 4:00 nin aga hasta alas 9:00 nin banggui an operasyon, hinale an mga overtime asin differential fee kan empleados, nagtipid sa kuryente asin tubig alagad an mas mahalaga mayong hinaling empleados sa tahaw kan pandemya, sabi pa ni Reforsado.\nDawa yaon na sa Alert level 2 padagos an susbsidiya kan City Hall ngunian na 2021.\nDinagdag pa ni Reforsado na kun estrictong na-iimplementar an health protocols mayo nin problema dai nakakalaog an pasajeros na may bitbit nin virus.\nSa direktiva kan Land Transportation Franchising and Regulatory Board (LTFRB) si dating 50 por cientong sitting capacity sa viaje kan bus alagad sa Alert level 2 ginibo nang 70 por ciento.\nNagtutubod an terminal manager na puede man tugotan na kan LTFRB na magviaje na an gabos na may franquicia envez kan 50 por ciento an na-iisyuhan nin special permit.\nSa lindong kan new normal hinale na an terminal-to-terminal kan viaje kan mga bus asin puede nang mag-pick up nin pasajeros alagad an lokal na govierno dapat igwang terminal na iyo an aagihan kan bus sa pagviaje pasiring sa Manila.\nPiglalaoman na sa maabot na Deciembre 15 hasta Deciembre 20, 2021 dakul an mga magpupuruli hale sa Manila pasiring digdi sa Camarines Sur. (DPAureus)


BASAHON SA Afrikaans Albanian Aleman Alur Amharic Amis Arabic Armenian Armenian (West) Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Douala Dutch Edo Efik English Esan Español Estonian Ewe Fijian Finnish Fon Ga Garifuna Georgian Griego Guarani Gujarati Gun Haitian Creole Hapon Hausa Hebreo Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italiano Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Koreano Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Portuguese (Portugal) Pranses Punjabi Quechua (Ancash) Quechua (Bolivia) Romanian Ruso Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nMANTANG binabagtas kan barko an Belfast Lough, na sarong sadit na bukana nin dagat, pinagmamasdan kan sadit na grupo nin mga pasahero an berdeng mga bulod na nababantad sa liwanag kan nagsisirang na saldang. Bulan kaidto nin Mayo 1910. Para sa saro sa sainda, si Charles T. Russell, ikalimang pagbiyahe na niya ini sa Ireland. Mantang nagrarani sinda sa pangpang, natatanaw ni Brother Russell an duwang darakulaon na pampasaherong barko na ginigibo pa sana kaidto, an naglubog na Titanic asin an barkong Olympic. * Sa likod kan gibuhan nin barko, nakatindog an dakul na Mga Estudyante sa Bibliya sa duungan asin inaabangan an pag-abot niya.\nMga 20 taon bago kaiyan, nagdesisyon si Brother Russell na punan an sarong serye nin mga pagbiyahe sa luwas kan Amerika sa paghihinguwang maipalakop sa pinakaepektibong paagi an maugmang bareta sa bilog na kinaban. An inot niyang dinumanan iyo an Ireland kan Hulyo 1891. Sakay kan City of Chicago, pinagmasdan niya an pagsulnop kan saldang sa baybayon nin Queenstown asin posibleng naipagirumdom kaiyan saiya an mga inistorya sa saiya kan mga magurang niya dapit sa saindang dagang tinubuan. Mantang naaagihan ni Brother Russell asin kan mga kairiba niya sa pagbiyahe an areglado asin malinig na mga banwaan saka an magayunon na mga lugar sa probinsiya, narealisar ninda na an lugar na ini “puwede na asin naghahalat nang anihon.”\nBale pitong beses na nagbisita si Brother Russell sa Ireland. Minalataw na huli sa nagin interes kan mga tawo na resulta kan inot nindang pagbisita, kaya ginatos, kun minsan rinibo pa ngani, an nag-aratender sa saiyang mga diskurso sa suminurunod niyang mga pagbisita. Sa ikaduwa niyang pagbiyahe kan Mayo 1903, iinanunsiyo sa mga lokal na diyaryo sa Belfast asin Dublin an pampublikong mga pagtiripon. Inistorya ni Russell na an “mga nagdadangog atentibong marhay” sa temang “The Oath-Bound Promise” na mapadapit sa pagtubod ni Abraham asin sa mga bendisyon na makakamtan kan katawuhan sa maabot na panahon.\nHuli sa nahiling nindang dakulang interes kan mga tawo diyan, iiniba man an Ireland sa ikatulong pagbiyahe ni Russell sa Europa. Sinabat siya nin limang brother mantang pababa siya sa duungan sa Belfast sarong aga kaidtong Abril 1908. An iinanunsiyong pahayag na “The Overthrow of Satan’s Empire” nagkaigwa nin “mga 300 na intelihenteng nag-atender” pagkabanggi. May saro diyan na nagkontra pero sinimbag tulos siya paagi sa epektibong paggamit kan Kasuratan. Sa Dublin igwa nin mas igot-igot na nagkontra—si Mr. O’Connor, an sekretaryo kan YMCA. Pinurbaran niyang ipasupog an Mga Estudyante sa Bibliya sa atubangan kan labing 1,000 nagdadangog. Ano an nangyari?\nMagbalik kita sa nakaagi asin imahinaron ta kun ano an posibleng marhay na nangyari. Sarong lalaki na interesadong mahanap an katotoohan sa Bibliya an nagdesisyon na mag-atender sa sarong pampublikong diskurso na iinanunsiyo sa diyaryong The Irish Times. Dikit-dikitan pa siyang dai makahanap nin matutukawan sa pano-panong awditoryum. Atentibo siyang nagdadangog sa puti an buhok asin barabason na lalaki na nakasulot nin itom na halabang amerikana. Mantang nagdidiskurso, naglalakaw-lakaw an ispiker sa plataporma, nagmumustra, saka epektibong pinagkokorokonektar an mga teksto asin binubuksan an kaisipan kan mga nagdadangog sa mga katotoohan sa Bibliya. Dawa mayong gamit na sound equipment, dangog-dangog an boses kan ispiker sa lambang kanto kan hall, kaya dai naglagaw-lagaw an atensiyon kan mga nagdadangog sa laog nin saro may kabangang oras. Dangan kan nasa kabtang na nin hapot-simbagan, pinurbaran siyang ipasupog ni O’Connor asin kan mga kairiba kaini pero matibayon niyang naidepensa an mensahe gamit an Bibliya. Nagparalakpakan an mga nagdadangog apabor sa ispiker. Kan tapos na an mainit na debate, nagdulok sa mga tugang an interesadong lalaki tanganing makanuod pa. Sigun sa istorya kan mga yaon mismo sa mga pangyayaring iyan, nanudan kan dakul an katotoohan sa arog kaining paagi.\nSa ikaapat na pagbisita ni Brother Russell kan Mayo 1909, nag-iba siya nin stenographer, si Brother Huntsinger, tanganing mantang nakasakay sa barkong Mauretania haling New York, makakadikta siya nin mga artikulo na ilalaag sa Watch Tower. Sa pampublikong diskurso ni Brother Russell sa Belfast, 450 taga duman an nag-atender, asin mga 100 diyan an nagtirindog huling mayo nang espasyo.\nSi Brother C.T. Russell sakay kan Lusitania\nKaagid man kaiyan an mga nangyari sa ikalimang pagbisita na sinambit sa kapinunan. Pagkatapos kan pampublikong diskurso sa Dublin, nagparahapot an sarong midbid na teologo na iiniba ni O’Connor, pero gabos iyan tinawan nin basado sa Kasuratan na simbag, kaya ugmahon an mga nagdadangog. Kan sunod na aldaw, nagsakay an grupo sa marikas na barotong naghahatod nin mga surat pasiring sa Liverpool dangan nagsakay sinda sa sikat na barkong Lusitania pabalik sa New York. *\nSarong pampublikong diskurso na inanunsiyo sa The Irish Times, Mayo 20, 1910\nNagsagibo man si Brother Russell nin inanunsiyong pampublikong mga diskurso sa ikaanom asin ikapitong pagbisita niya kan 1911. Kan tigsuli, inasikaso nin 20 Mga Estudyante sa Bibliya an 2,000 na nagdangog sa diskursong “Hereafter.” Nagduman si O’Connor na may kaiba naman na sarong ministro na nagparahapot, pero pinalakpakan kan mga nagdadangog an basado sa Kasuratan na simbag. Kan tigsuli kan taon man sanang iyan, nagduman sinda sa mga siyudad asin dakul man an nag-atender sa mga diskurso. Pinurbaran na naman ni O’Connor kaiba an 100 na iba pa na ribukon an pagtiripon sa Dublin, pero entusiyastikong sinuportaran kan mga nagdadangog an ispiker.\nDawa si Brother Russell an nanginginot sa pagtao nin pampublikong mga diskurso kan panahon na idto, aram niya na “mayo nin tawong sobra kaimportante,” huling “an gibuhon na ini bako sa tawo kundi sa Diyos.” An inaanunsiyong mga diskurso—an pinunan kan Pampublikong Pagtiripon—nagtao nin marahayon na oportunidad para ipresentar an mga katotoohan sa Bibliya. Ano an nagin resulta? Nakatabang an mga pampublikong diskurso sa pagpalakop kan maugmang bareta. Huli kaiyan nagkaigwa nin mga kongregasyon sa dakul na siyudad sa bilog na Ireland.—Hali sa samong archive sa Britania.\n^ par. 3 Pakalihis nin mayo pang duwang taon naglubog an Titanic.\n^ par. 9 Pinasabog an Lusitania harani sa baybayon sa timog na parte kan Ireland kan Mayo 1915.\nI-share I-share Pinalakop kan Pampublikong mga Diskurso an Maugmang Bareta sa Ireland\n“Mga Parahayag kan Kahadian sa Britania—Magmata Kamo!!”


Alejo Arce - Wikipedia\nAlejo Guadalupe Arce\n17 Hulyo 1892\nNueva Caceres, Ambos Camarines\nSi Alejo Guadalupe Arce (Hulyo 17, 1892 - Mayo 28, 1974) sarong Bikolanong edukador asin parasurat kan Nueva Caceres asin Iriga, Ambos Camarines. Namundag siya sa mga magurang na sinda Agaton Arce asin Isabel Guadalupe. An naagom niya iyo si Soledad Florenda (1905-2006) asin an pagsasaro ninda nagbunga nin pitong aki.\nNagtapos si Arce nin Batsilyer sa Edukasyon Sekondarya sa Southern Luzon College asin Masterado sa University of Nueva Caceres sa ciudad nin Naga kun saen nagsurat siya kan taon 1955 kan tesis na dai napublikar, titulado "An Approach to the Standardization of Writing Bicol". Nagin siya prinsipal asin superintendente. Siya nagin man sarong district supervisor sa Departamento nin Edukasyon asin ultimong toka niya nadestino siya sa siring na katongdan sa Minalabac, Camarines Sur, bago siya nagretiro.\nGinawadan siya kan Premio Zobel kan 1962 huli sa saiyang librong El Bicolano y su Ambiemte (An Bikolano asin saiyang Kapalibotan). Ini sarong obra niya sa Espanyol na nagguno nin pinakahalangkaw na premyo sa bilog na Filipinas.\nSaro man siyang tagaambag sa Sanghiran Nin Bikol. Magkapira man an sinurat niyang mga artikulo sa syensia arog kan detalyadong pag'oogid niya sa mga buskay asin mga sira sa dagat alagad dai nasaray ta napabayaan mati'mos.\nKan mga taon 1930, siya nagin adviser (auditor?) kan Parents-Teachers Association kan Naga Central School sa Naga (ngonyan Syudad nin Naga), Camarines Sur na iyo an nagpagibo kan pinaka-amay na rebulto ni Jose Maria Panganiban, taon 1930.\n↑ Binase sa impormasyon sa saiyang lapida sa Kamposantong Penafrancia\n↑ http://www-01.sil.org/asia/philippines/ling/A_Bibliography_of_Philippine_Linguistics_1996.pdf Kinua 11-09-14\nPinaghugot gikan sa "https://bcl.wikipedia.org/w/index.php?title=Alejo_Arce&oldid=171347"\nMga parasurat nagawadan kan Premio Zobel\nMga Filipinong parasurat sa lenggwaheng Espanyol\nHuring pigliwat an pahinang ini kan 8 Mayo 2018, alas 14:33.


MNWD mapalugi sa water lorry boat\nMatapos perang taon nagpataw-pataw sa Bicol river an water lorry and rescue boat na ginastosan nin sobra sa P8 milyon kan Metropolitan Naga Water District (MNWD) magiging operational na ini matapos basbasan na kan Oktubre 30 hapon alagad inako kan manijamiento na dai sinda naglalaoman nin ganansa envez pagkalugi bilang saindang responsibilidad sosyal sa consumedores na kaipuhan an malinig na tubig inumon.\nEnot na pigbuyagyag kan Bicol Mail sa isyu kaini kan Hunyo 8, 2017 na sayang an ginastosan na milyones pesos na proyecto kan MNWD huli ta pataw-pataw sana sa salog apesar na dapat natapos an proyecto kan huring cuarto kan 2015.\nSa exclusibong entrevista kan Bicol Mail sa duwang opisyales kan MNWD na sinda Board Chairman Jorge Palma asin Division Manager Engr. Virgilio Luansing saindang sinabi na huli kan saindang responsibilidad sosyal kaipuhan magdalagan an water lorry boat nin aga asin hapon an viaje nganing masuplayan nin tubig an maabot sa 833 na household namay total na 4,060 persona sa mga residentes na nag-eestar sa gilid kan salog sa Camaligan, Gainza, Canaman, Magarao asin puede pang magluwas sa iba pang mga banwaan sa Camarines Sur.\nAn preskong tubig kukuanon sa pumping station sa pamitisan kan Mt. Isarog.\nAn MNWD, sarong Government and Owned Control Corporation (GOCC) na saindang tinatawan nin atensyon iyo an pagtaong serbisyo sa publiko alagad segundaryo sana an ganansya mientras na magkakaigwa nin higot na pag-monitor an manijamiento sa premirong lorry boat kan water district digdi sa Bikol, sabi pa ni Palma.\nSa cuentada ni Engr. Luansing aabuton sana nin P111,000 an saindang venta bulan-bulan alagad sa operating expenses maabot sa P115,000 o lugi nin P4 mil cada bulan kabali na si pang sueldo sa empleados na dapat lisensiyado kan Philippine Coast Guard.\nIgwa sanang duwang tangke na may laog nin sampolong cubico nin tubig na ipapabakal an tubig nin P6 hasta P8 cada container.\nSinabi pa kan division manager na kan Mayo 8, 2015 na-award an proyecto sa sarong contractor na taga Ciudad nin Cavite asin an notice to proceed kan Hunyo 26, 2015 na dapat matapos an proyecto sa laog nin 180 diyas.\nInabot nin 419 aldaw an pagkaabala asin kompletong natapos kan Marso 16, 2017 o nagkaigwang abala nin sarong taon asin duwang bulan.\nAn proyecto kan water lorry and rescue boat naaprobaran sa junta directiva kan MNWD kan panahon ni Board Chairman Fortunato Mendoza sa katuyohan na madara sa mga residentes sa gilid kan salog an saindang serbisyo sa tubig inumon.\nPiglinaw ni Chairman Palma na kun dai tolos naging operational an lorry boat bakong kasalan kan manijamiento alagad an contractor na kinastigo nindang multang dos milyon pesos (P2-M)\nPiglansar an water lorry, rescue boat alas 3:00 nin hapon sa Barangay Sto Domingo, Camaligan, Camarines Sur na pinangenotan ninda Board Chairman Palma, Acting GM Virginia Nero, Division Manager Virgilio Launsing, mga miembros kan junta na presente an ibang opisyales lokal gikan sa mga banwaan na sakop kan serbisyo kan MNWD.


Lucas 15 | Bibliya Online | New World Translation\nIlustrasyon mapadapit sa nawawarang karnero (1-7)\nIlustrasyon mapadapit sa nawawarang sinsilyo (8-10)\nIlustrasyon mapadapit sa aking naparaot an buhay (11-32)\n15 Ngunyan, an gabos na parasingil nin buhis asin an gabos na parakasala padagos na nag-aarabot asin nagtitiripon sa palibot niya tanganing magdangog sa saiya. 2 Asin an mga Fariseo saka an mga eskriba sigeng gurumod-gumod: “Makiamigong inaako kan tawong ini an mga parakasala asin nagkakakan siya kaiba ninda.” 3 Dangan isinaysay niya sa sainda an ilustrasyon na ini, na sinasabi: 4 “Siisay sa saindo, kun igwa siya nin 100 na karnero asin an saro sa mga iyan mawara, an dai mabaya kan 99 sa kaawagan dangan mahanap kan nawarang saro sagkod na makua niya iyan? 5 Asin pag nanumpungan na niya iyan, papasanon niya iyan sa saiyang abaga asin mag-uugma siya. 6 Pagpuli niya, aapudon niya an saiyang mga amigo saka mga pagtaraid, na sinasabi sa sainda, ‘Makipag-ugma kamo sa sako, ta nakua ko na an sakuyang karnerong nawara.’ 7 Sinasabi ko sa saindo na sa kaparehong paagi, magkakaigwa nin urog na kagaya-gayahan sa langit dahil sa sarong parakasala na nagsusulsol kisa sa 99 na matanos na dai kaipuhan magsulsol. 8 “O siisay na babayi na igwa nin sampulong sinsilyong drakma,* kun mawara niya an saro sa mga drakma,* an dai mapalaad nin lampara dangan maninighid sa saiyang harong asin maingat na maghahanap sagkod na makua niya iyan? 9 Asin pag nanumpungan na niya iyan, aapudon niya an saiyang mga amiga saka mga pagtaraid, na sinasabi, ‘Makipag-ugma kamo sa sako, ta nakua ko na an sinsilyong drakma* na nawara ko.’ 10 Sa kaparehong paagi, sinasabi ko sa saindo, nagkakaigwa nin kagaya-gayahan an mga anghel nin Diyos dahil sa sarong parakasala na nagsusulsol.” 11 Dangan sinabi niya: “May sarong tawo na igwa nin duwang aking lalaki. 12 Asin an nguhod nagsabi sa saiyang ama, ‘Tatay, itao mo na sa sako an mamanahon ko sa mga pagsadiri mo.’ Kaya pinagparte niya sa duwa niyang aki an saiyang mga pagsadiri. 13 Pakalihis nin nagkapirang aldaw, tinipon kan nguhod an gabos na bagay na sadiri niya asin nagpasiring sa harayong nasyon dangan inubos niya sa marauton* na pamumuhay an saiyang mga pagsadiri. 14 Kan maubos na niya an gabos, nagkaigwa nin grabeng tiggutom sa bilog na nasyon na iyan, asin nagpuon siyang magtios. 15 Guminibo pa ngani siya nin paagi na makapagtrabaho sa saro sa mga namamanwaan kan nasyon na iyan, na nagsubol sa saiya duman sa mga daga kaini tanganing mag-ataman nin mga urig. 16 Asin pigmawot niyang malaugan an saiyang tulak kan mga ibinabahog sa mga urig, alagad mayo lamang nin gustong magtao sa saiya nin maski ano. 17 “Kan makapag-isip-isip siya, sinabi niya, ‘Dakulon na trabahador kan sakuyang ama an sobra-sobra sa tinapay, pero ako magagadan digdi sa gutom! 18 Mabaklay ako pabalik sa sakuyang ama asin sasabihon ko sa saiya: “Tatay, nagkasala ako sa langit asin sa saimo. 19 Bako na akong angay na apudon na saimong aki. Gibuha na sana akong saro sa mga trabahador mo.”’ 20 Kaya nagtindog siya asin nagduman sa saiyang ama. Mantang harayo pa siya, natanaw siya kan saiyang ama asin nahirak ining marhay sa saiya, asin duminalagan ini saka kinugos siya kaini* asin mapagpadaba siyang hinadukan. 21 Dangan sinabi kan aki sa saiya, ‘Tatay, nagkasala ako sa langit asin sa saimo. Bako na akong angay na apudon na saimong aki.’ 22 Alagad nagsabi an ama sa mga uripon niya, ‘Dali! kua kamo nin halabang bado, su pinakamagayon, asin isulot nindo iyan sa saiya, saka sulutan nindo siya nin singsing asin sandalyas. 23 Kuanon man nindo su pinatabang ugbon na baka, bunuon nindo iyan, asin magkarakan kita saka magselebrar, 24 ta ining aki ko gadan na pero nabuhay giraray; nawara siya asin nakua na.’ Dangan nagpuon sindang mag-urugma. 25 “Ngunyan an aki niyang matua nasa uma, asin kan papuli na ini asin harani na sa harong, nakadangog ini nin tugtog saka baraylihan. 26 Kaya inapod niya an saro sa mga suruguon asin hinapot ini kun ano an nangyayari. 27 Sinabi kaini sa saiya, ‘Nag-abot su tugang mo, asin ipinabuno kan saimong ama an pinatabang ugbon na baka dahil nagbalik siya sa saiya na daing maraot na nangyari.’ 28 Alagad naanggot siya asin habo niyang maglaog. Dangan nagluwas an saiyang ama asin nagpuon na makiulay sa saiya. 29 Bilang simbag sinabi niya sa saiyang ama, ‘Hilinga! Pirang taon na akong nagpauripon sa saimo asin maski sarong beses dai ko sinuway an mga pagbuot mo, pero dai mo lamang ako tinawan nin ugbon na kanding para sa pag-urugma mi kan sakuyang mga amigo. 30 Pero pag-abot na pag-abot kan aki mong ini na pigparasayang* an mga pagsadiri mo sa mga hostes,* ipinabuno mo an pinatabang ugbon na baka para sa saiya.’ 31 Dangan sinabi kan ama sa saiya, ‘Aki ko, pirmi takang kaibanan, asin an gabos na sadiri ko sadiri mo. 32 Pero tama lang baga na nagseselebrar saka nag-uugma kami, ta an tugang mo gadan na alagad nabuhay; nawara siya asin nakua na.’”\n^ O “sobra kagastos; daing pakilabot.”\n^ Sa literal, “suminubsob sa may liog niya.”\n^ Sa literal, “hinalon.”\n^ O “patutot.”


(Nakatukdo hali sa Milaor, Camarines Sur)\nKinamumugtakan kan Milaor\nTagboan: 13°35′44″N 123°10′41″E Tagboan: 13°35′44″N 123°10′41″E\n22,023 votantes (9 Mayo 2019)\nAn Milaor sarong ikaapat na klaseng banwaan sa probinsya kan Camarines Sur, Pilipinas. An designadong zip code kaini iyo 4413. Susog sa sensus kan 1 Mayo 2020, igwa ining 33,963 katawong nag-eerok digdi sa 6,154 kaharongan. Igwa ining sukol na 33.64 kilometro kwadrado.\nAn pangaran na Milaor gikan sa mga ngaran na Milarrit, Milave asin Milauod. Gikan an Milauod sa tataramon na "May Laud". An May na may boot sabihon na "ugwa", asin Lawod na an boot sabihon, "hararom na parte kan dagat o salog". Nin huli kaini, an Maylauod nangangahulugan nin "magduman sa hababang parte nin banwaan".\nAn Milaor, dae lang namumugtak sa hababang lugar kundi ini barahaon na puon pa kan panahon kan kolonyal.\n2 Mga Pagbuhay\n3 Mga Tanawon\n4 Pag Uugali\nNababanga an Milaor sa 20 barangay. Pinangengenotan an kada barangay kan kapitan asin mga kagawad na binoto kan mga rehistradong botante.\nDel Rosario (Pob)\nSan Jose (Pob)\nSan Miguel (Pob)\nSan Roque (Pob)\nSan Vicente (Pob)\nSanto Domingo (Pob)\nMga Pagbuhay[baguhon | baguhon an source]\nManlaen-laen an pinag kukuanan nin pagbuhay kan mga taga igdi. Nin huli sa harani sa umahan asin salog, kadaklan sa mga nag eerok digdi mga paraoma asin parasira. Mantang an ibang nag eerok digdi, nasa sainda lang na mga harong asin nag gigibo nin alang na sira, lonnganisa, tossino, embotido, chicharon, mga dulce, mga pandekorasyon asin kadakol pang iba.\nMga Tanawon[baguhon | baguhon an source]\nDuwa sa mga magagayon na tanawon an pinag-oorgulyo kan mga taga digdi, iyo an Embarcadero asin an Leaning Tower kan Milaor. An Embarcadero sarong sadit na parke sa gilid nin salog asin ginigibong tambayan kan mga taga digdi. An kampanaryo kan simbahan igdi naghoraray asin sarong bagay nang ngangalasan.\nPag Uugali[baguhon | baguhon an source]\nNabubuhay an mga taga Milaor sa lumang pagtubod asin mga kaugalian. Mga relihiyoso, mahihigos, mabuboot, simple asin matinabang tabang.\nSimbahang katoliko kan Milaor (atubangan)\nSimbahang katoliko kan Milaor (gilid)\n↑ lauod, Vocabulario de la lengua bicol \nPrelatura kan Libmanan\nKinua sa "https://bcl.wikipedia.org/w/index.php?title=Milaor&oldid=223360"


Valencia, Bohol - Wikipedia\nKinamumugtakan kan Valencia\nTagboan: 9°36′35″N 124°12′29″E Tagboan: 9°36′35″N 124°12′29″E\n17,169 votantes (9 Mayo 2019)\n116.67 km2 (45.05 sq mi)\nAn Valencia sarong ikaapat na klaseng banwaan kan probinsya nin Bohol, Filipinas. An designadong zip code kaini iyo 6306.\nSosog sa sensus kan 1 Mayo 2020, igwa ining 28,392 katawong nag-eerok digdi sa 5,580 kaharongan.\nIgwa ining sukol na 116.67 kilometro kwadrado. Namumugtak ini sa parteng habagatan na kosa kan Bohol. An rayo kaini sa kabesera 42 na kilometro.\nAn dating pangaran kan banwa Panangatan, hale sa tataramon na sang-at (sangat, ikaag sa mas halangkaw). Kadto daa kayang panahon an mga parasira haleng Dimiao asin Lila idinadahik an mga baroto ninda sa pampang kan Salog nin Panangatan ngani dai mapadpad palawod kun makusog an duros na habagat.\nKan uminabot an mga Kastila, an Panangatan parte pa kan Dimiao. Nasuway ini igdi kan taon 1867 kan nag'abot an sarong pading Kastila asin ini tina'wan nin pangaran (Valencia) ayog sa sarong doongan na syudad sa Espanya. Kan taon 1879, may populasyon an Valencia nin 7,009.\nAn mayor na hanapbuhay kan mga taga-Valencia ngonyan iyo an paghabol, paggibo nin mga koron asin pagsisira. An importanteng mga produkto kaini iyo an niyog, paroy, mais asin sira. Yaon man igdi an Badiang Spring Resort na dinadayo kan mga ekskursyonista asin mga turista.\nSa pag'adal, dakul an elementaryang eskwelahan asin para sa segundarya yaon man an Valencia High School.\nAn aldaw nin saod Domingo na inaapod igdi na tabu, kun saen hinahakot igdi an mga prutas, mga gulayon, bagong buno na karne asin mga manok o itik man.\nAn Valencia iyo an kinamundagan kan si dating Executive Secretary Juan Pajo.\nSimbahan nin mga Katoliko sa Valencia, Bohol\nAn Valencia nababanga 35 barangay.\nPoblacion Occidental (Sawang)\nPoblacion Oriental (Sur)\nBanderahan (Upper Ginopolan)\n↑ "Province of Bohol". Municipality Population Data. LWUA Research Division. Retrieved 17 December 2016.\nProbinsya kan Bohol\nKinua sa "https://bcl.wikipedia.org/w/index.php?title=Valencia,_Bohol&oldid=223654"\nMga banwaan kan Bohol\nHuring binago an pahinang ini kaitong 30 Disyembre 2021, alas 12:13.


Hunyo 15, 8934\nMayo 4, 2005(2005-05-04) (edad 91)\nSekretaryo Heneral kan Partido Sosyalista kan Filipinas, lider militar kan Prenterang Burunyog\nPamayo kan Hukbalahap\nSi Luis Taruc (21 Hunyo 1913 - 4 Mayo 2005) sarong personang pulitikal asin komunistang rebolusyonaryo sa Filipinas. Siya an pamayo kan Hokbong Banwaan Laban Sa Hapon (o, Hukbong Bayan Laban sa Hapon, hinayokong, Hukbalahap) sa mga taon na 1942 abot 1954. An pagkadamay niya igdi sa agrupasyon na ini nagpoon kan mabuklat an mata niya sa mga problemang agraryo kan siya estudyante pa. Kan ika-2 Gerang Pangkinaban, nagbilog siya asin pinamayohan niya an Hukbalahap na maisog nakipagpulpogan sa mga mananakop na Hapon. An bagay na ini alagad dai haros binisto asin tinawan onra kan Estados Unidos. Pakagera, an grupo niya nagtumang na sa gobyerno ni Manuel Roxas na suportado kan Amerika. Kan mag-eleksyon kaidto, sa lindong kan Demokratikong Pagkasararo (Democratiuc Alliance) siya kaiba an pito niyang kaapil sa grupo ginana an pwesto sa Kamara de Representante pero dai sinda tinugotan na makatukaw sa pwesto. Pinagdesisyon kan Komisyon sa Eleksyon ini sa rason na nakamit ninda an kapangganahan huli sa terorismo. Dahel kaini, nagbalik sinda sa bukid bitbit ulit an armas sa pakilaban sa gobyerno.\nAn grupo ni Taruc pinaglabanan an kamawotan kan Estados Unidos na matawan an mga Amerikano kan inaapod na parity rights igdi sa Filipinas. Sa laog nin limang taon, si Taruc asin saiyang kairiba binayaan an parlyamentaryong pakikitrato kundi naglaban pwersahan paagi nin armas. Sa kagasgasan kan saindang popularidad, an Hukbalahap nakatipon nin hokbo nagbibilang 10,000 abot 15,000.\n2 Nawalat na pamana\nSi Luis Poblete Taruc namundag sa mga daing sukat na pamilya sa San Luis, Pampanga. Nagklase siya sa Unibersidad kan Manila (1932-1934) alagad dai sa sya nagtapos asin nag-ule sa saiyang lugar nagbugtak nin tindahan. Kan panahon na iyan, nadara siyang marhay kan mga kaisipan kan duwang sosyalista na iyo si Pedro Abad Santos, sarong intelektwal na mayaman asin si Juan Feleo, sarong militanteng lider na paraoma. An duwang ini iyo an mga namomoon sa hiron nin Komunismo na nagpopoon nang magbutwa kan mga taon 1930. Kan taon 1935, an mga Sosyalista asin mga Komunista nagkaoyon na magsararo sa irarom nin saro sanang partido. Sa edad na 22, nagin na siyang opisyalmente kaapil sa Partido Komunista kan Filipinas na iyo na, sa laog nin duwang dekada, saiyang pigkasibotan asin pig'ubosan kan haros bilog niyang buhay.\nNawalat na pamana[liwaton | liwaton an gikanan]\nKaamayan kan 1954, sinobol si Benigno Aquino, Jr., kadto hubinon pang reporter, ni Pres. Ramon Magsaysay duman ki Luis Taruc ngane saiyang makumbinsi na magsuko na. Pakatapos nin apat na bulan na negosasyon, si Taruc nagsuko sa gobyerno sa mayong kundisyon na orolay. An akto niyang ini malinaw na nag-ontok sa ngonyan inaapod na sa historya kan Filipinas na Rebelyon kan Huk. Ipighabla siya sa korte asin nasapawan nin silot na 12 taon sa preso. Kan siya mapaluwas na, pinadagos niya an paglapigot para sa Agraryong reporma. An saiyang pakikibaka para sa hustisya kan mga tios asin mga naaaping paraoma iyo an makusog na nagtolod sa mga lider kan nasyon na atubangon an problema sa daga asin sa relasyon pag'oltan kan mga paraoma asin mga kagsadiri kan mga omahan. Saindang pinasar an mga ley na maitaltag an mga inoomang daga ngane makaptan asin magin rogaring naman an mga omang inaarado kan mga paraoma.\nNagadan si Luis Taruc kan Mayo 4, 2005 huli sa atake sa puso sa St. Luke's Hosptial, ciudad nin Quezon sa edad na 91.\nMasabi pa, dakul kan mga isyu na nagtolod ki Taruc asin saiyang pag'iriba na magrebelde yaon pa man giraray nagdadasnay sa dakul na parte kan Filipinas.\nPabisto ki Luis Taruc- http://cityofsanfernando.blogspot.com/2005/05/ka-luis-m-taruc-june-21-1913-may-4.html\nBuhay-buhay ni Luis Taruc- http://www.britannica.com/EBchecked/topic/583804/Luis-Taruc/583804rellinks/Related-Links\nAn Hiron kan Hukbalahap- http://www.globalsecurity.org/military/library/report/1984/GRR.htm\nPinaghugot gikan sa "https://bcl.wikipedia.org/w/index.php?title=Luis_Taruc&oldid=203028"\nHuring pigliwat an pahinang ini kan 14 Marso 2021, alas 05:45.


Minatubod Ako Sa Diklom: January 2009\nPosted by Kristian Cordero at 5:33 PM No comments:\nBago matapos si nakaaging taon, nagpasabong na sinda, nagpamati, nangalagkalag. Sinda an mga bagong kurong maawit satuya ngonyan. Ini an mga kalag na mapamati satuya na maabot na an pinakadakulang karnibal sa Filipinas asin ini an eleksyon sa 2010, na pwede pang binbinon o ulangon kan satuyang gobyerno na nagsusunod kan direktiba asin pasabong sa saiyang Diyos asin sa mismong poder na dara kan armas asin kwarta. Alagad dakula an paglaom na mangyayari man nanggad an eleksyon na ini asin dara kan malipot na paros iyo na an awit kan koro kan mga pulitiko, sa lokal man ining lado o sa nasyonal.\nEnot na digdi an pagruluwas kan mga patalastas sa satuyang telebisyon asin an diskurso yaon sa parating kaiba sinda ( an mga pulitiko) sa pag-atubang sa kapagtiosan, sa satuyang katikapoan asin sa mga ulang sa buhay kan mga Pinoy. Madadangog na giraray an mga islogan arog kan Laban Pinay ni Pia Cayetano asin Magtulungan tayo ni Mar Roxas. Asin kun hihilingon, an mga imahe kan mga pulitiko yaon parati katakod sa name-recall asin sa paggiromdom sainda sa paagi nin manlain-lain na pasali. Kaibahan man kaini an paggamit nin mga kolor na saindang magiging standarad color nin huli ta garo ngani karawat an nasabing pagpili. Kaya, sa panahon na ini bakong makangalas kun biglang yaman an mga nasa telebisyon, radyo asin peryodiko, sa mga pabor na itatao kan mga nasa media sa mga pulitikong ini. Sa satuya, kada pulitiko igwang koneksyon sa media, pigbabahog an media, pigpapaburak, pigpapagayon an diskurso kan pulitiko.\nKun susuysuyon, an pagluwas kan mga patalastas na ini, sarong pagmukna kan imahe kan pulitiko asin bilang teksto kaipuhan ta ining basahon asin saboton nin huli ta kadaklan satuya, igwa pang epekto nin mahika asin pagkasilaw an telebisyon na iyong yaon sa satuyang imahinasyon. Kun mahihiling, an diskurso ni Manny Villar dai naman nagbago, an kolor orange ginamit niya na, arog man ki Erap asin an diskurso parati yaon sa tios. Kaya kun si Erap ngani para sa Mahirap, si Villar an bagong laki sa hirap. An mismong patalastas ni Villar may mga pasabong na pigpapahiling, an baryong sinematograpiya, an contrast kan naka-tsinelas na para-itik asin an itum niyang balat na sapatos asin an pagpahid sa saiyang T-shirt, an gabos na ini pigpapabasa satuya, mga nota sa saiyang koro na pigkakanta man kan kadaklan satuya. Ini an propaganda ni Villar.\nAn saro pang nagluluwas na pangaran iyo si Mar Roxas na dating yaon sa saud asin ngonyan yaon naman sa pagpababa kan mga presyo nin bulong sa botika. Kun hihilingon parati siya sa pagpapababa kan mga presyo. Makangalas na an agenda niya salungat sa darakulang kompanya na kapot kan saiyang angkan na yaon sa negosyo nin pagpapabakal. Kun hihilingon man an saiyang political ad, an pagluwas kan mga letra asin tataramon kabaing kan programa ni Korina Sanchez na saiyang ilusyon. Bako nganing harayong isipon na mga parehong tawo an nasa likod kan mga gibong ini. Asin dakulang magiging tabang ni Korina sa saiyang kampanya nin huli ta ini an Filipinas na sa pag-abot kan eleksyon nagiging diskurso kan mga kapobrehan asin kan saindang mga pangangaipuhan. Asin padagos pa madugang an mga awit sa koro, sagkod na mabungog na sana kita asin isipon an gabos na sarong pangum-um o maraoton na pangiturogan.\nAn mga patalastas kan pulitiko sain man na medyum, mahihilingan kan padagos na pagpahayag kan saindang presensya sa satuya, sinda na nag-aanusyo kan saindang mga kapangganahan sa paagi kan mga darakulang billboards asin ini na an pinakamakusog na porma nin propaganda nin huli ta bihag kita nin saindang mga pag-awit arog kan pag-awit kan Adarna, alagad, naiipotan kita kan mga gamgam na minaawit na bako man, an mitikal na gamgam kundi an mga buwitre na padagos na nakikinabang asin nagpipiyesta sa nalalapang banwaan.\nPosted by Kristian Cordero at 5:49 PM 1 comment:\nmy first time in banaue....\nPosted by Kristian Cordero at 7:53 PM No comments:\nPosted by Kristian Cordero at 7:51 PM No comments:


STL mabubuhay kun may bendisyon si Pres Duterte\nNaghahalat nalang kan bendisyon ni Presidente Rodrigo R. Duterte an Evenchance Gaming Corporation nganing magpadagos kan saindang operasyon kan Small Town Lottery (STL) sa Camarines Sur asin iba pang rehiyon.\nIgwa nang rekomendasyon an Inter-Agency Task Force (IATF) asin Philippine Charity Sweeptakes Office (PCSO) sa declarado nang modified ECQ alagad kaipuhan man giraray an pag-aprobar kaini kan Malacañan.\nSi Jobet Ramos, Provincial Manager kan PCSO sa Camarines Sur enot nang tinugotan ni Duterte an pabuelta kan bola kan lotto matapos masuspende ini asin STL huli kan pandemya asin nagdeclara nin enhanced community quarantine an gobierno.\nDigdi sa Camarines Sur labi sa dos mil an mga empleados siring kan kabo, rebisador asin kolektor an natatawan nin trabajo an padagos nang nalalangkag alagad napependiente pa an pagtugot kan Malcañan mantang padagos pa an paglangkaw kan caso sa coronavirus disease.\nRibo-ribo na an nabubuhay kan pagbuelta kan STL sa enterong nasyon nakakaulang sana iyo an pandemya.\nNag-aandam an Evenchance sa pagbuelta kan saindang operasyon sa Camarines Sur asin sa iba pang provincia sa Bicol alagad an operator naghahagad sa PCSO na bawasan muna an saindang pigbabayad na milyones peso na remittance mantang apektado man sinda kan pandemya.\nSinabi pa ni Ramos maging an pagbuelta kan mga lotto outlet apektado man kan pandemya mala ngani nagbaba nin maabot sa caurenta (40) por ciento an saindang koleksyon aroaldaw.\nDawa na hababa an koleksyon nagpapadagos paman an pagtaong ayuda kan PCSO sa hospital asin sa mga pasyente na may kidney disease, sabi pa ni Ramos.\nPigmamando na kan IATF oras na magbuelta na an operasyon kan STL, babawalan na maging empleado o kolektor an mga senior citizen asin gabos sinda dapat magkua muna nin medical certificate asin magsunod sa health protocol.\nAn STL sa Camarines Sur nakabuelta kan Marso 1, 2020 mantang an daily draw asin remittance kan taya pigkukunducir sa Magsaysay Avenue, Ciudad nin Naga.\nAlagad dai ngani nagsarong bulan an operasyon napundo sa tahaw kan padagos na pagbungkaras kan Covid 19. (dpa)


Notice Of Adverse Findings Ipinaluwas Sa Sarong Small Scale Na Minahan\nMatapos an mahigot na imbestigasyon kan Department of Environment and Natural Resources (D-E-N-R) sa paagi kan Environmental Management Bureau (E-M-B) V, ipinaluwas an Notice of Adverse Findings (N-A-F) kontra sa sarong small scale na minahan na nag-ooperar sa Napaod, Labo, Camarines Norte.\nIni sa tahaw kan reklamo ni Rep. Renato J. Unico kan daet onong sa Illegal Small Scale Mining Operation saka Illegal Shipment nin Iron Ore kan operator na si Nonie Besa.\nNagluwas sa pag-oogid kan E-M-B na an minahan tinawan nin Temporary Small Scale Mining Permit kan gobyerno probinsyal kan Camarines Norte pabor kay Besa alagad ini pigmamanehar kan Bohai Top International Mining Corp. Sa kakusgan kan sarong Deed Of Assignment.\nNapag-araman pa na warang Environmental Compliance Certificate o E-C-C an itinao sa minahan pwera pa sa paggagamit nin heavy equipment na suhay sa ipinapa-otob na Republic Act 7076 o an People’s Small Scale Mining Act. Napatunayan man na nakapagpadara nin kalakal na iron ore an minahan sa paagi kan sarong pribadong puerto.\nIpinag-endorso naman sa mga nagkakanigong ahensya an resultado kan imbestigasyon dangan pig-aadalan na an penalidad na ipapataw kontra kay besa buda mga pag-iriba kaini.\nBroadcast Release: September 27, 2012


Sari-sari store, sinalakat sa Bombon, Cam Sur - BICOL STANDARD | Bicol News\nHome Camarines Sur News Sari-sari store, sinalakat sa Bombon, Cam Sur\nSari-sari store, sinalakat sa Bombon, Cam Sur\nBOMBON, Camarines Sur August 27, 2016 (Bicol Standard) –Nalalay an kantidad P30,000 hale ki Roberto Maldo y Sibuc, kagsadire nin sari-sari store asin Smart Padala Outlet kan siya salakaton nin tulong mga dai bistong mga lalaki.\nNangyari an incidente sa Sitio Manayao, Brgy. Siembre kasubanggui, poco mas o menos alas 7:00.\nSabi ni Maldo sa mga imbestigador, may tulong lalaki na nagdulok saiya, dangan, mantang nakatukok kan saindang armas na badil, pirit na hinagad saiya an sinambit na kantidad nin cuarta, na iyo si saiyang pugol na cuarta kan oras na ito.\nDuwa sa mga nagholdup saiya an suboot may sukbit na halipot na armas na badil.\nPagkatapos na makua saiya an sinambit na kantidad, marikason na nagpaharorot kan saindang service na motorsiklo padulag, pasiring sa dae niya maaraman na direksyon.\nAn mga holdupper nag gamit nin color pulang motorsiklo sa saindang pagdulag.\nAntes na maghale an mga para salakat nagpaputok sinda nin sarong bala na an direksyon pasiring sa daga man sana.\nNakua kan mga imbestigador an sarong baseyo nin bala hale sa dae pa maaraman na calibre nin badil.\nSarong hot pursuit operation an ipiglansar kan pulis, alagad hastang sa pigsusurat an baretang ini, mayo pang resulta an esfuersos kan mga awtoridad na mabisto o maarestar an mga responsable sa krimen.\nSari-sari store, sinalakat sa Bombon, Cam Sur Reviewed by Bicol Standard on Saturday, August 27, 2016 Rating: 5


Isentro an Saindong Puso sa Espirituwal na mga Kayamanan — Watchtower ONLINE NA LIBRARYA\nw17 Hunyo p. 9-13\nAN KAHADIAN NIN DIYOS GARO PERLAS NA DAING KAPANTAY AN HALAGA\nAN SATONG NAGLILIGTAS-BUHAY NA MINISTERYO\nAN SATUYANG SARAYAN KAN MGA NANUNUDAN TANG KATOTOOHAN\nPROTEKTARAN AN SAINDONG MGA KAYAMANAN\nPinagtiwalaan nin Sarong Kayamanan\nAn Satong Ministeryo sa Kahadian—2007\n“Kun hain an saindong kayamanan, yaon man duman an saindong puso.”—LUC. 12:34.\nKun pinapahalagahan tang marhay an Kahadian nin Diyos, papahiruon kita kaiyan na gibuhon an ano?\nAno an determinado mong gibuhon tanganing ipahiling na pinapahalagahan mo an satong nagliligtas-buhay na ministeryo?\nPaano niyato dadagdagan nin ihinayag na mga katotoohan an satuyang sarayan nin espirituwal na mga kayamanan, asin ano an mga pakinabang kan paggibo kaini?\n1, 2. (a) Anong tulong espirituwal na kayamanan an itinao sa sato ni Jehova? (b) Ano an pag-uulayan niyato sa artikulong ini?\nSI Jehova an pinakamayaman na Persona sa uniberso. (1 Cron. 29:11, 12) Bilang an satong matinaong Ama, bukas-palad niyang itinatao an saiyang espirituwal na mga kayamanan sa gabos na nakakaaram kun gurano iyan kahalaga. Nagpapasalamat nanggad kita ta tinawan kita ni Jehova nin espirituwal na mga kayamanan, kaiba diyan an (1) Kahadian nin Diyos, (2) an satong nagliligtas-buhay na ministeryo, asin (3) an mahalagang marhay na mga katotoohan na yaon sa saiyang Tataramon! Pero kun dai kita mag-iingat, puwedeng mawara an satong pagpapahalaga sa mga kayamanan na ini asin maiapon an mga iyan. Tanganing dai iyan mangyari, kaipuhan na padagos tang girumdumon an halaga kaiyan asin pararumon an satong pagpapahalaga diyan. Sinabi ni Jesus: “Kun hain an saindong kayamanan, yaon man duman an saindong puso.”—Luc. 12:34.\n2 Pag-ulayan niyato kun paano ta mapapagdanay na makusog an satong pagpapahalaga sa Kahadian, ministeryo, asin sa katotoohan. Mantang ginigibo niyato iyan, hurop-hurupon man kun paano mo mismo mapapararom an pagpapahalaga mo sa espirituwal na mga kayamanan na ini.\n3. Ano an andam na gibuhon kan negosyante sa ilustrasyon ni Jesus tanganing mabakal an magayunon na perlas? (Hilingon an ritrato sa kapinunan kan artikulo.)\n3 Basahon an Mateo 13:45, 46. May itinaong ilustrasyon si Jesus dapit sa sarong negosyante na naghahanap nin mga perlas. Sa pagnegosyo niya, siguradong nakabakal asin nakapabakal na siya nin ginatos na perlas. Pero ngunyan, may nahanap siyang sarong magayunon na perlas na dawa kan mahiling pa sana niya iyan ugmahon na siya. Pero tanganing mabakal iyan kaipuhan niyang ipabakal an gabos na pagsadiri niya. Naiimahinar mo daw kun gurano kahalaga sa saiya an perlas na iyan?\n4. Kun mahalagang marhay sa sato an Kahadian nin Diyos arog kan paghiling kan negosyante sa perlas, ano an andam tang gibuhon?\n4 Ano an manunudan niyato digdi? An katotoohan dapit sa Kahadian nin Diyos kaagid kan perlas na iyan na daing kapantay an halaga. Kun mahalagang marhay iyan sa sato arog kan paghiling kan negosyante sa perlas, magigin andam kitang bayaan an gabos tanganing magin sakop asin magdanay na sakop kan Kahadian. (Basahon an Marcos 10:28-30.) Pag-ulayan ta an duwang indibidwal na arog kaiyan mismo an ginibo.\n5. Paano ipinahiling ni Zaqueo na mahalagang marhay sa saiya an Kahadian nin Diyos?\n5 Si Zaqueo dating pamayo kan mga parasingil nin buhis na nagyaman paagi sa pangingikil nin kuwarta. (Luc. 19:1-9) Pero, kan madangog niya si Jesus na naghuhulit dapit sa Kahadian, nasabutan niya kun gurano kahalaga kan nadadangog niya kaya naghiro siya tulos. Sinabi niya: “Kagurangnan, an kabanga kan mga pagsadiri ko itatao ko sa mga pobre, asin ano man na nakikil ko sa kiisay man, ibabalik ko iyan na apat na doble.” Andam si Zaqueo na ibalik an mga nakikil niyang kayamanan asin ipinundo na niya an pagigin mahanab.\n6. Anong mga pagbabago an ginibo ni Rose tanganing magin sakop siya kan Kahadian nin Diyos, asin taano ta ginibo niya iyan?\n6 Nadangog kan sarong babayi na aapudon tang Rose an mensahe kan Kahadian pirang taon na an nakaagi. May karelasyon siya kaidtong babayi. Presidente man siya kan sarong organisasyon na ipinapakipaglaban an deretso kan mga homoseksuwal. Pero kan nag-aadal na si Rose nin Bibliya asin nahiling niya kun gurano kahalaga kan katotoohan dapit sa Kahadian nin Diyos, narealisar niyang kaipuhan niyang gumibo nin dakulang mga pagbabago. (1 Cor. 6:9, 10) Pinahiro siya kan saiyang puso na bayaan an posisyon niya asin tapuson na an pakikipagrelasyon sa kapwa niya babayi. Nabawtismuhan si Rose kan 2009, asin nagin regular payunir kan sunod na taon. An pagkamuot niya para ki Jehova asin sa saiyang Kahadian mas makusog kisa sa ano man na makalaman na mga pagmawot.—Mar. 12:29, 30.\n7. Ano an kaipuhan niyatong gibuhon para mapagdanay na makusog an satong pagpapahalaga sa Kahadian nin Diyos?\n7 Totoo, dakul sa sato an biyong binago an satong pagkatawo para magin sakop kan Kahadian nin Diyos. (Roma 12:2) Pero may kaipuhan pa kitang gibuhon. Dapat na pirmi kitang mag-ingat sa mga bagay na puwedeng makapaluya kan pagpapahalaga niyato sa Kahadian, arog kan pagmawot sa materyal na mga bagay asin sa ano man na imoral na pagmawot. (Tal. 4:23; Mat. 5:27-29) Tanganing mapagdanay niyatong makusog an satong pagpapahalaga sa Kahadian nin Diyos, tinawan kita ni Jehova nin saro pang kayamanan na daing kapantay an halaga.\n8. (a) Taano ta inapod ni apostol Pablo an satong ministeryo na ‘kayamanan na yaon sa mga lalagan na dalipay’? (b) Paano ipinahiling ni Pablo an pagpapahalaga niya sa saiyang ministeryo?\n8 Inasignaran kita ni Jesus na ihulit asin itukdo an maugmang bareta kan Kahadian nin Diyos. (Mat. 28:19, 20) Nahiling ni apostol Pablo kun gurano kahalaga kan ministeryo. Inapod niya an ministeryo kan bagong tipan na ‘kayamanan na yaon sa mga lalagan na dalipay.’ (2 Cor. 4:7; 1 Tim. 1:12) Huling bako kitang perpekto, arog kita kan mga lalagan na dalipay na iyan. Pero an mensaheng ihinuhulit niyato puwedeng magtao nin daing sagkod na buhay para sa sato asin sa mga nagdadangog sa sato. Aram ini ni Pablo kaya sinabi niya: “Ginigibo ko an gabos na bagay para sa maugmang bareta, tanganing maipaabot ko iyan sa iba.” (1 Cor. 9:23) Iyo, an pagpapahalaga ni Pablo sa ministeryo an nagpahiro sa saiya na magmaigot sa paggibo nin mga disipulo. (Basahon an Roma 1:14, 15; 2 Timoteo 4:2.) Nakatabang iyan sa saiya na matagalan an grabeng pagkontra. (1 Tes. 2:2) Paano ta maaarog an pagpapahalaga ni Pablo sa ministeryo?\n9. Ano an nagkapirang paagi na maipapahiling ta an satong pagpapahalaga sa ministeryo?\n9 An sarong paagi na ipinahiling ni Pablo na mahalagang marhay sa saiya an ministeryo iyo an pagigin alisto niya sa mga oportunidad na makapagpatotoo sa iba. Arog kan mga apostol asin kan mga Kristiyano kan inot na siglo, naghaharong-harong kita, naghuhulit sa mga pampublikong lugar asin sain man may tawo. (Gibo 5:42; 20:20) Sagkod na nasa kamugtakan, naghahanap kita nin mga paagi para mapahiwas an satong ministeryo. Tibaad paagi sa pag-auxiliary o pagregular payunir. Tibaad puwede man kitang mag-adal nin ibang lengguwahe, magbalyo sa ibang lugar, sa laog man o sa luwas pa ngani kan nasyon.—Gibo 16:9, 10.\n10. Anong mga bendisyon an nakamtan ni Irene huli sa pagmamaigot niyang ihulit an maugmang bareta?\n10 Pag-isipan an halimbawa ni Irene, na sarong daing agom na sister sa Estados Unidos. Gustong-gusto niyang maghulit sa mga nag-imigrar na nagtataram nin Russian. Kan punan niyang gibuhon iyan kan 1993, igwa sana nin 20 parahayag sa Russian-language group sa siyudad nin New York. Mga 20 taon na siyang maigot na naglilingkod diyan. Sinabi ni Irene: “Bako pa man giraray akong matibay mag-Russian.” Pero binendisyunan ni Jehova an kaigutan niya asin kan iba pang arog niya. Ngunyan, igwa nang anom na kongregasyon sa lengguwaheng Russian sa siyudad nin New York. Kinse sa mga tinukduan ni Irene sa Bibliya an nabawtismuhan. An iba sa sainda naglilingkod bilang Bethelite, payunir, asin elder. Sinabi ni Irene, “Pag iniisip ko an iba pa kutanang pasuhan ko kaidto, mayo na akong maisip na mas makakapagpaugma sako.” Iyo, pinapahalagahan niyang marhay an saiyang ministeryo!\nIbinibilang mo daw na kayamanan an saimong ministeryo? Nagtatagama ka daw nin panahon para diyan kada semana? (Hilingon an parapo 11, 12)\n11. Ano an marahay na mga resulta kun padagos kitang maghuhulit sa ibong nin persekusyon?\n11 Kun pinapahalagahan tang marhay an satong ministeryo, magigin arog kita ni apostol Pablo na padagos na naghulit sa ibong nin persekusyon. (Gibo 14:19-22) Kaidtong dekada nin 1930 sagkod sa inot na mga taon kan dekada nin 1940, napaatubang sa grabeng pagkontra an satong mga tugang sa Estados Unidos. Pero arog ni Pablo, nanindugan sinda asin padagos na naghulit. Para maprotektaran an satong deretso na maghulit, dakul na kaso an ipinakipaglaban kan satong mga tugang. Kan 1943, ini an sinabi ni Brother Nathan H. Knorr dapit sa sarong kasong ginana ta sa Korte Suprema kan U.S.: “Nanggana kita huli sa saindong kaigutan. Kun dai nagpadagos sa paghuhulit an mga parahayag, dai kuta nin mga kasong isinangat sa Korte Suprema; pero huli sa saindo, mga parahayag, gabos na tugang sa bilog na kinaban, dahil nagpadagos kamo asin dai nagpundo, nadaog ta an mga nagpersegir sa sato. Huli sa marigon na paninindugan kan mga lingkod kan Kagurangnan kaya nagin paborable an desisyon.” Nanggagana man an satong mga tugang sa ibang mga nasyon huli sa arog man kaiyan na paninindugan. Iyo, puwedeng madaog kan satong pagpapahalaga sa ministeryo an persekusyon.\n12. Kun dapit sa saimong ministeryo, ano an determinado mong gibuhon?\n12 Kun ibinibilang niyato an ministeryo na sarong kayamanan na daing kapantay an halaga hali ki Jehova, dai sana kita mapokus sa kun pirang oras an irereport ta. Imbes, gigibuhon niyato an gabos tang makakaya tanganing “lubos na magpatotoo manungod sa maugmang bareta.” (Gibo 20:24; 2 Tim. 4:5) Pero ano an itutukdo ta sa iba? Pag-ulayan ta an saro pang kayamanan hali sa Diyos.\n13, 14. Ano an “sarayan nin kayamanan” na sinambit ni Jesus sa Mateo 13:52, asin paano ta dadagdagan an laog kaiyan?\n13 An satong ikatulong espirituwal na kayamanan iyo an gabos na katotoohan na nanudan niyato. Si Jehova an Diyos nin katotoohan. (2 Sam. 7:28; Sal. 31:5) Bilang an satong matinaong Ama, ihinahayag niya an mga katotoohan na ini sa mga may takot sa saiya. Puon kan inot tang madangog an katotoohan, nagkaoportunidad na kitang magkua nin mga katotoohan hali sa saiyang Tataramon, an Bibliya, hali sa satong mga publikasyon, asin sa satong mga kumbensiyon, asembleya, asin mga pagtiripon kada semana. Sa paglihis nin panahon, nagkaigwa kita kan inaapod ni Jesus na “sarayan nin kayamanan” kan mga luma asin bagong katotoohan. (Basahon an Mateo 13:52.) Tatabangan kita ni Jehova na madagdagan nin mahalagang marhay na bagong mga katotoohan an satong “sarayan nin kayamanan” kun hinahanap niyato iyan arog kan sa nakatagong mga kayamanan. (Basahon an Talinhaga 2:4-7.) Paano ta iyan gigibuhon?\n14 Kaipuhan niyatong regular na pag-adalan an Bibliya asin an satong mga publikasyon saka magsiyasat na marhay. Makakatabang ini sa sato na madiskubre an mga katotoohan na masasabi tang “bago” huling dai ta pa iyan aram kaidto. (Jos. 1:8, 9; Sal. 1:2, 3) An kainot-inuting isyu kan magasin na ini, na ipinublikar kan Hulyo 1879, nagsabi: “An katotoohan, arog nin sarong sadit na burak na dai gayong risa sa kadlagan nin búhay, napapalibutan asin haros mapuot na kan marambong na mga duot nin salang mga impormasyon. Tanganing mahiling mo iyan, dapat kang padagos na maghanap. . . . Para mapasaimo iyan, dapat na dumuko ka asin kuanon iyan. Dai ka makontento sa saro sanang burak nin katotoohan. . . . Padagos na kumua, maghanap nin dakul pa.” Iyo, dapat na pagmaigutan niyatong mas dagdagan an laog kan satuyang sarayan nin mga katotoohan na hali sa Diyos.\n15. Taano ta masasabi niyato na “luma” an nagkapirang katotoohan, asin arin sa mga iyan an personal mong pinapahalagahan na marhay?\n15 May mga nanudan kitang mahalagang marhay na mga katotoohan kan inot kitang makiasosyar sa banwaan nin Diyos. Masasabi tang “luma” iyan huling iyan an inot niyatong mga naaraman kan nagpupuon pa sana kitang magin Kristiyano. Ano an pira sa mga katotoohan na iyan? Nanudan niyato na si Jehova an satong Kaglalang saka an Paratao nin Buhay asin na may katuyuhan siya para sa katawuhan. Nanudan ta man na mamumuton na itinao nin Diyos an saiyang Aki bilang atang na pantubos tanganing mapatalingkas kita sa kasalan asin kagadanan. Asin nanudan niyato na an Kahadian Niya an matapos sa gabos na kasakitan asin na may paglaom kitang mabuhay nin daing sagkod, na matuninong asin maugma sa pamamahala kan Kahadian.—Juan 3:16; Kap. 4:11; 21:3, 4.\n16. Ano an kaipuhan niyatong gibuhon pag may itinaong pagbabago sa pakasabot niyato dapit sa sarong katotoohan?\n16 Sa pana-panahon, may mga itinataong pagbabago sa pakasabot niyato sa mga hula o teksto sa Bibliya. Kaipuhan niyatong magtagama nin panahon para pag-adalan na marhay asin hurop-hurupon an bagong impormasyon na iyan. (Gibo 17:11; 1 Tim. 4:15) Hinguwahon niyatong masabutan nin malinaw bako sana an panginot na mga ginibong pagbabago, kundi pati idtong saradit na mga detalye kan bagong pakasabot. Paagi kaini, masisigurado niyatong maidadagdag ta an bagong katotoohan na iyan sa satuyang sarayan nin kayamanan. Taano ta kapaki-pakinabang an paggibo kaini?\n17, 18. Paano kita matatabangan kan banal na espiritu?\n17 Itinukdo ni Jesus na puwedeng ipagirumdom sa sato kan banal na espiritu nin Diyos an mga nanudan ta. (Juan 14:25, 26) Paano ini makakatabang sa sato pag naghuhulit kan maugmang bareta? Pag-isipan an eksperyensiya nin sarong brother na an pangaran Peter. Kan 1970, 19 anyos siya asin bago pa sana siyang maglingkod sa Bethel sa Britania. Mantang naghaharong-harong, nakaulay niya an sarong barabason asin medyo may edad nang lalaki. Hinapot ni Peter an lalaki kun gusto kaining masabutan an Bibliya. Medyo nabigla an lalaki asin sinabi kaini na saro siyang Judiong rabbi. Tanganing purbaran si Peter, naghapot an rabbi, “Sige daw Noy, sa anong lengguwahe isinurat an libro nin Daniel?” Nagsimbag si Peter, “An iba kaiyan isinurat sa Aramaiko.” Inistorya ni Peter, “Nabigla an rabbi ta aram ko an simbag—pero mas nabigla ako! Taano ta aram ko iyan? Pagpuli sa harong, hiniling ko an nakaagi pa sanang mga isyu kan magasin na An Torrengbantayan saka Awake! Nahiling ko an sarong artikulo na diyan ipinapaliwanag na isinurat an libro nin Daniel sa lengguwaheng Aramaiko.” (Dan. 2:4) Iyo, puwedeng ipagirumdom sa sato kan banal na espiritu an mga impormasyon na nabasa ta asin yaon na sa satuyang sarayan nin kayamanan.—Luc. 12:11, 12; 21:13-15.\n18 Kun pinapahalagahan tang marhay an kadunungan hali ki Jehova, papahiruon kita kan satong puso na padagos na dagdagan nin mga katotoohan—bago asin luma—an satuyang sarayan nin kayamanan. Mantang mas nagkukusog an satong pagpapahalaga sa kadunungan ni Jehova, mas nagigin andam kitang magtukdo sa iba.\n19. Taano ta dapat niyatong protektaran an satong espirituwal na mga kayamanan?\n19 Si Satanas asin an saiyang kinaban padagos na naghihinguwang paluyahon o halion an satong pagpapahalaga sa espirituwal na mga kayamanan na pinag-ulayan ta sa artikulong ini. Bako kitang ligtas sa mga pakanang iyan. Kun dai kita mag-iingat, madali kitang madadara kan mga inaalok kan kinaban na trabahong halangkaw an suweldo asin maluhong pamumuhay, o kan pagmawot na ipagpasikat an mga bagay na igwa kita. Pinatanidan kita ni apostol Juan na an kinaban na ini mapapara pati na an mga kamawutan kaiyan. (1 Juan 2:15-17) Iyan an dahilan kaya dapat na padagos tang pahalagahan an satong espirituwal na mga kayamanan asin magmaigot na protektaran iyan.\n20. Ano an determinado mong gibuhon tanganing maprotektaran an saimong espirituwal na mga kayamanan?\n20 Magin andam na bayaan an ano man na makakapaluya sa pagpapahalaga mo sa Kahadian nin Diyos. Padagos na magin maigot sa paghuhulit, asin nungka man na paluyahon an pagpapahalaga mo sa satong nagliligtas-buhay na ministeryo. Padagos asin maigot na maghanap nin mga katotoohan hali sa Bibliya. Mantang ginigibo mo ini, nakakatipon ka nin “kayamanan sa langit, kun sain daing parahabon an nakakarani asin daing mga insekto an nangraraot. Huli ta kun hain an saindong kayamanan, yaon man duman an saindong puso.”—Luc. 12:33, 34.


Nagpuon na an serye nin orientations sa mga brgy. sa tersir distrito na masasakop kan SCREMP. Kan Marso tres, pinangenotan kan duwang grupo na compowesto kan Provincial Government of Albay [PGA] asin kan mga personahes kan DENR Region V, magkatabang na isinagibo an SCREMP orientation sa brgy. Catburawan, sakop kan Ligao City, bilang pangenot na lakdang ngani na mas masabutan kan lambang stakeholders an SCREMP urog na an mga significanteng components kaini. Pig atendiran an pagtiripon kan pitong Peoples Organizations, NGO asin mga opisyales kan apat na coastal na brgy. sa Ligao City kun saen nagkaigwa man nin mga workshops ngani na mas urog pa na magin sustenableng pangangataman kan coral reefs kundi kan bilog na marine ecosystems sa pangkagabsan.\nMakalihis an Stakeholders Orientation sa banwaan nin Ligao, mapasiring an grupo sa mga banwaan nin Oas, Pioduran asin Libon. Segun ki Ms. Hilda Lopez, Coordinator on Fisheries kan PGA, ngani na masustiner an programang SCREMP, tolong components an sa sindang tututukan sa isinasagibong orientations, ini an Social Mobilization, Marine Protected Area [MPA] Networking asin Alternative Livelihood.\nKatabang kan DENR an manlaen laen na sector sa pagpautob kan SCREMP, siring kan Provincial Government of Albay asin Bicol University na iyo an nagsasagibo nin Habitat Vulnerability Assessment. Maabot sa 23 coastal brgy. sa West Coast kan Albay an mabibiyayaan kan programang ini.\nBroadcast Release: March 5, 2015


BASAHON SA Afrikaans Albanian Aleman Amharic Bicol Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Georgian Griego Hapon Hiligaynon Hungarian Igbo Iloko Indonesian Italiano Koreano Lithuanian Malagasy Myanmar Ngabere Norwegian Ossetian Pangasinan Persian Polish Portuguese Pranses Quechua (Bolivia) Romanian Ruso Samoan Sesotho (Lesotho) Setswana Sinhala Slovak Slovenian Sranantongo Swahili Tagalog Tatar Tetun Dili Thai Tsonga Turkish Ukrainian Vietnamese Zulu\nSI Ester luway-luway na nagdolok sa trono, na grabe an pagkurabkutab kan puso. Imahinaron an biglang pagtoninong sa dakulaon na tiriponan sa laog kan palasyo nin Persia sa Susan, na huli kaiyan nadadangog mismo ni Ester an maluwayon niang lakad asin an ragasnas kan bado niang pangreyna. Mayo na siang panahon na mangalagkalag sa dakulaon na tiriponan na iyan, sa magagayon na harigi, sa kisameng gibo sa sedro na hale pa sa harayong Lebanon asin pano nin inukit na ladawan. Nakaturuhok si Ester sa lalaking nakatukaw sa trono, na sa saiya nakadepende kun baga sia mabubuhay o dai.\nPinagmasdan siang marhay kan hade mantang sia parani, dangan iginawgaw sa direksion nia an baston o setrong bulawan. Simpleng aksion iyan, pero nangahulogan iyan kan buhay ni Ester, huling paagi kaiyan pinatawad sia kan hade sa ginibo pa sana niang sala—an pag-atubang sa hade dawa dai ipinapaapod. Kan yaon na sia sa may trono, may pasasalamat na dinutaan ni Ester an poro kan setro.—Ester 5:1, 2. *\nAn gabos na bagay may koneksion ki Hadeng Assuero nagpapaheling na sia mayamanon asin makapangyarihan na marhay. May mga nagsasabi na an bado kan Persianong mga monarka kan panahon na idto nagkakantidad nin ginatos milyones na dolyar. Pero, naheheling ni Ester na may kapadangatan sa mga mata kan agom nia; talagang namomotan nia si Ester. Nagsabi an hade: “Anong saimo, hadeng [“reyna,” NW] Ester? asin ano an saimong hahagadon? Sagkod kan kabagña kan kahadean itatao sa saimo.”—Ester 5:3.\nNakapagpaheling na si Ester nin pambihirang pagtubod asin kosog nin boot; uminatubang sia sa hade tanganing protehiran an mga kahimanwa nia sa pakana na gadanon sinda gabos. Sagkod sa puntong ini, mapanggana na sia, pero may mas grabe pang kadepisilan. Kaipuhan niang kombensiron an orgolyosong monarkang ini na an parakonsehong pinagtitiwalaan na gayo kaini sarong maraoton na tawo na linoko ini tanganing sentensiahan nin kagadanan an mga kahimanwa ni Ester. Paano nia ini kokombensiron, asin ano an manonodan niato dapit sa pagtubod nia?\nSia Madonong na Puminili nin ‘Panahon na Magtaram’\nDapat daw na sabihon na ni Ester an bilog na problema sa atubangan kan gabos na opisyal kan hade? Kun gigibohon nia iyan, tibaad mapasupog an hade asin magkaoportunidad an parakonseho kaining si Aman na kontrahon an mga sumbong ni Ester. Kaya, ano an ginibo nia? Dakol na siglo bago kaini, pinasabongan an madonong na si Hadeng Salomon na magsurat: “Sa gabos na bagay igua nin kapanahonan, . . . panahon nin [pag-alo], asin panahon nin pagtaram.” (Parahulit 3:1, 7) Maiimahinar niato an maimbod na si Mardocheo, an kag-ampon ki Ester na garo na man sana ama kaini, na nagtotokdo sa daragang iyan nin siring na mga prinsipyo mantang nagdadakula sa pangangataman nia. Seguradong nasabotan ni Ester an kahalagahan kan maingat na pagpili nin ‘panahon na magtaram.’\nNagsabi si Ester: “Kun pagmarahayon mo, Mahal na Hade, boot kong alokon ka saka si [Aman] ngunyan na banggi sa bangkete na inandam ko.” (Ester 5:4, BPV *) Nag-oyon an hade asin ipinaapod si Aman. Narisa mo daw kun gurano kadonong magtaram si Ester? Iningatan nia an dignidad kan agom nia asin nag-isip nin mas angay na oportunidad tanganing sabihon an ikinakahadit nia.\nDaing duda na maingat na inandam ni Ester an bangketeng iyan, na sinisierto na an gabos na ihinanda iyo mismo an gusto kan agom nia. Sa bangketeng iyan, may primera klaseng arak tanganing makapag-oroogma. (Salmo 104:15) Nagustohan na marhay iyan ni Assuero, kaya hinapot nia giraray si Ester kun ano an kahagadan kaini. Ini na daw an panahon na dapat siang magtaram?\nPara ki Ester, bako pa. Imbes, inimbitaran nia an hade asin si Aman sa saro pang bangkete, sa sunod na aldaw. (Ester 5:7, 8) Taano ta dai pa sia nagtaram kan enot na bangkete? Girumdomon na an gabos na kahimanwa ni Ester napapaatubang sa kagadanan huli sa pagboot kan hade, na nag-autorisar ki Aman na ipagadan an gabos na Judio. Huling dakol na buhay an nakataya, kaipuhan na siertohon ni Ester na tama an panahon. Kaya naghalat sia, na huli kaiyan nagkaigwa nin saro pang oportunidad tanganing ipaheling sa agom nia na dakulaon an pagpapahalaga nia sa saiya.\nBihira asin mahalagang marhay na karakteristiko an pagigin mapasensia. Dawa ngani napupurisaw asin gustohon nang sabihon ni Ester an nasa isip nia, sia mapasensiang naghalat nin tamang panahon. Dakol kitang manonodan sa halimbawa nia, huling gabos kita posibleng marhay na nakakaheling nin mga sala na kaipuhan itanos. Kun gusto tang makombensir an sarong may autoridad na tawan nin atension an sarong problema, puede tang arogon si Ester asin magin mapasensia. An Talinhaga 25:15 nagsasabi: “Sa halauig na pagtios [‘pagpasensia,’ NW] mapapalipot an boot kan principe; asin an malomoy na dila minabare sa magña tolang.” Kun mapasensia kitang mahalat nin tamang panahon asin mataram na may kabootan, arog ni Ester, puedeng mabari dawa an pagkontra na siring katagas nin tolang. Binendisyonan daw kan Dios ni Ester na si Jehova an pagpapasensia asin kadonongan nia?\nNagkaigwa nin Hustisya Huli sa Pagpapasensia\nHuli sa pagpapasensia ni Ester, pambihira an nagin pagkasunodsunod nin mga pangyayari. Paghale ni Aman sa enot na bangkete, sia “magayagaya asin maogma an puso,” huli sa pabor na ipinaheling sa saiya kan hade asin reyna. Pero, mantang sia paluwas sa trangkahan kan kastilyo, naheling nia si Mardocheo, an Judio na habo pa man giraray magtao nin paggalang na gusto nia. Ano man an dahelan ni Mardocheo, iyan bakong huli sa mayo siang galang kundi huli sa saiyang konsensia asin relasyon ki Jehova Dios. Pero, si Aman tolos-tolos na ‘napano nin kaanggotan.’—Ester 5:9.\nKan sabihon ni Aman sa saiyang agom asin mga amigo an dapit sa pang-iinsultong ini, sinabihan ninda sia na mag-andam nin dakulaon na harigi, na labing 22 metros an langkaw, dangan maghagad nin permiso sa hade na bitayon dian si Mardocheo. Nagustohan iyan ni Aman asin tolos-tolos na ipinagibo an harigi.—Ester 5:12-14.\nMientras tanto, napurisaw an hade kan bangging idto. “Dai nagñatorog an hade,” an sabi sa sato kan Biblia, kaya ipinabasa nia nin makosog an opisyal na mga rekord kan Estado. Kaiba sa nabasa an dapit sa planong pag-asasinar ki Assuero. Nagirumdoman nia an pangyayaring iyan; dinakop asin ginadan an mga maasasinar kutana sa saiya. Pero, kumusta an naghayag kan pakanang iyan—si Mardocheo? Kan biglang magirumdoman kan hade, naghapot sia kun ano an itinaong balos ki Mardocheo. An simbag? Mayo pa lamang nin ginibo para sa saiya.—Ester 6:1-3.\nHuling dai mapamugtak an hade, naghapot sia kun sairisay na opisyal an yaon tanganing tabangan siang itanos an pagkalingaw na tawan ini nin atension. Sa gabos pa man na tawo, si Aman pa an yaon sa palasyo—na naamay huling minalataw na gustong-gusto na niang makakua nin permiso na ipagadan si Mardocheo. Pero, bago nia masabi an saiyang tuyo, hinapot si Aman kan hade kun ano an pinakamarahay na paagi na matawan nin onra an saro na nagkamit nin pabor kan hade. Paghona ni Aman, sia an nasa isip kan hade. Kaya, nag-isip sia nin ngana-nganang pagtao nin onra: Sulotan an tawong iyan nin badong panghade, pasakayon sia sa mismong kabayo kan hade, dangan ilibot sia sa Susan nin sarong halangkaw na opisyal, na ikinukurahaw an mga pag-omaw sa tawong iyan tanganing madangog nin gabos. Imahinaron an itsura ni Aman kan maaraman nia na an tatawan nin onra iyo palan si Mardocheo! Asin siisay an isinugo kan hade tanganing ikurahaw an mga pag-omaw ki Mardocheo? Si Aman!—Ester 6:4-10.\nMaraot an boot na sinunod ni Aman an para sa saiya makababaldeng gibohon, dangan dali-daling nagpuli na dai mapamugtak. Sinabi kan saiyang agom asin mga amigo na an pagkabaliktad na ini nin mga pangyayari siertong may maraot na kaaabtan; seguradong madadaog sia sa pakikilaban nia ki Mardocheo na Judio.—Ester 6:12, 13.\nHuling mapasensia si Ester, na naghalat pa nin sarong aldaw bago sabihon sa hade an kahagadan nia, natawan si Aman nin panahon na gibohon an plano na iyo man sana an ikakapahamak nia. Asin posible daw na si Jehova Dios an naggibo nin paagi kun taano ta dai napapatorog an hade? (Talinhaga 21:1) Bakong makangangalas na ineenkaminar kita kan Biblia na magpaheling nin ‘paglaom’ o pagigin mapaghalat. (Miqueas 7:7) Kun kita naghahalat sa Dios, maheheling niato na an solusyon nia sa satong mga problema nakakalabi nanggad sa ano man na tibaad maisip niato.\nSia Nagtaram na May Kosog nin Boot\nDai na prinobaran ni Ester na pagparapahalaton pa an hade; sa ikaduwa niang bangkete, dapat na niang sabihon an gabos. Pero, paano? Arog kan nangyari, nagkaoportunidad sia kan hapoton giraray sia kan hade kun ano an hinahagad nia. (Ester 7:2) Nag-abot na an ‘panahon na magtaram’ si Ester.\nMaiimahinar niato na si Ester toninong na namimibi sa saiyang Dios bago ini sabihon: “Oh hade, kun nakakua ako nin biyaya sa saimong magña mata, asin kun pagmarahayon kan hade, ikaherak sa sakuya an sakuyang buhay huli kan sakuyang hinahagad, asin an sakuyang banuaan huli kan sakuyang hinohorot [“pakiolay,” NW].” (Ester 7:3) Mangnohon na sinierto nia sa hade na igagalang nia an ano man na marahay sa pagheling kan hade. Laen nanggad si Ester ki Vasthi, an dating agom kan hade, na tuyong pinasupog an agom nia! (Ester 1:10-12) Saro pa, dai tinatsaran ni Ester an salang pagtitiwala kan hade ki Aman. Imbes, nakimaherak sia sa hade na protehiran sia huling namemeligro an mismong buhay nia.\nAn pakiolay na iyan siertong nakapahiro sa puso kan hade asin ikinabigla kaini. Siisay an mangangahas na ipahamak an reyna nia? Nagsabi pa si Ester: “Ipinagpabakal kami, ako asin an sakuyang banuaan, tagñaning tunauon kami, tagñaning garadanon asin porohoon kami. Asin kun ipabarakal sana kami tagñaning maguin kami magña oripon na lalaki asin magña oripon na babae, dai ako kutana magguiguirong, minsan baga an kaiual dai makakatimbang kan mapapahamak sa hade.” (Ester 7:4) Mangnohon na prangkang ihinayag ni Ester an problema, pero sinabi man nia na dai na kutana sia magirong kun pagkaoripon sana an kalabot. Alagad, an paggadan na ini sa gabos na Judio magigin dakulaon na kawaran sa hade mismo, kaya dai puedeng magsilensio na sana si Ester.\nDakol kitang manonodan sa halimbawa ni Ester dapit sa epektibong paagi nin pangongombensir. Kun may seryosong problema na kaipuhan mong sabihon sa sarong namomotan o sa tawong may halangkaw na autoridad pa ngani, makakatabang na marhay an pagigin mapasensia, magalang, asin prangka.—Talinhaga 16:21, 23.\nAnggot na naghapot si Assuero: “Siisay . . . , asin haen, iyan na nagmawot sa saiyang puso sa pagguibo nin siring?” Imahinaron si Ester na itinotokdo si Aman mantang nagsasabi: “An kaiual asin katumang iyo an maraot na ining si Aman.” Ano daw an magigin reaksion sa seryosong akusasyon na ini? Grabe an takot ni Aman. Biglang namula an lalawgon kan hade pakarealisar na linoko sia kan pinagtitiwalaan niang parakonseho tanganing aprobaran an pagboot na mapahamak sa namomotan niang agom! Anggoton na nagluwas an hade asin nagpasiring sa hardin tanganing pakalmahon an sadiri.—Ester 7:5-7.\nSi Aman, na nahayag bilang an kobardeng nagpakana, naglaob sa pamitisan kan reyna. Kan bumalik an hade asin maheling sia na nakikimaherak ki Ester na nasa sopa, anggoton niang sinahotan si Aman na gustong lupigan an reyna sa mismong harong nia. Nangangahulogan iyan nin siertong kagadanan para ki Aman. Ilinuwas sia na natatahoban an lalawgon. Dangan, sinabi sa hade kan saro sa mga opisyal nia an dapit sa dakulaon na harigi na ipinagibo ni Aman para ki Mardocheo. Si Aman tolos-tolos na ipinabitay dian ni Assuero.—Ester 7:8-10.\nSa kinaban ngonyan na daing hustisya, madali sanang isipon na dai na niato noarin man maheheling na ipinapaotob an hustisya. Naisip mo na man daw an arog kaiyan? Si Ester nungkang nagin negatibo, ni nawaran nin paglaom o pagtubod. Kan uminabot an tamang panahon, sia makosog an boot na nagtaram dapit sa kun ano an tama, asin nagtiwala na gigibohon ni Jehova an ano man na kaipuhan. Iyan man an dapat tang gibohon! Si Jehova dai nagbabago poon kan panahon ni Ester. Sagkod ngonyan, an mga maraot asin tuso kayang-kaya niang dakopon sa sadiri nindang litag, arog kan ginibo nia ki Aman.—Salmo 7:11-16.\nSia Huminiro na Bakong Makasadiri Para ki Jehova Asin sa mga Lingkod nin Dios\nNamidbid man giraray kan hade kun siisay si Mardocheo—bako sanang an maimbod na nagprotehir sa saiya sa asasinasyon kundi an kag-ampon ki Ester na garo na man sana ama kaini. Itinao ni Assuero ki Mardocheo an katongdan ni Aman bilang primer ministro. An harong ni Aman—pati na an dakulang kayamanan kaini—itinao kan hade ki Ester, dangan ipinamanehar iyan ni Ester ki Mardocheo.—Ester 8:1, 2.\nNgonyan na ligtas na si Ester asin Mardocheo, puede na daw na magin kampante an reyna? Iyo, kun makasadiri sia. Sa panahon mismong iyan, ipinapalakop na sa bilog na imperyo an pagboot ni Aman na gadanon an gabos na Judio. Tanganing maaraman an tamang panahon na gibohon an madahas na pag-atakeng ini, pinaagi iyan ni Aman sa pabunotan, o sa orihinal na lenguahe, Pur—malinaw na sarong klase nin espiritismo. (Ester 9:24-26) Pirang bulan pa bago mag-abot an aldaw na iyan, pero marikas an pag-agi nin panahon. Malilikayan pa daw an kapahamakan?\nHuling bakong makasadiri, isinapeligro giraray ni Ester an buhay nia paagi sa pag-atubang liwat sa hade dawa dai ipinapaapod. Sa pagkakataon na ini, nagtangis sia para sa mga kahimanwa nia, na nakikimaherak sa agom nia na bawion an makatatakot na pagboot. Pero, dai na mababawi an mga ley na inaprobaran sa ngaran kan Persianong monarka. (Daniel 6:12, 15) Kaya, inautorisaran kan hade si Ester asin Mardocheo na gumibo nin bagong mga ley. Nagpaluwas sinda nin ikaduwang proklamasyon, na nagtatao sa mga Judio nin deretso na idepensa an sadiri. Paagi sa nakakabayong mga mensahero, marikas na ipinaabot sa mga Judio sa bilog na imperyo an maogmang baretang ini. Nagkaigwa liwat nin paglaom an mga Judio. (Ester 8:3-16) Maiimahinar niato an mga Judio sa bilog na mahiwason na imperyong iyan na nag-aandam para sa ralaban, na dai ninda noarin man magigibo kun mayo an bagong pagboot na iyan. Pero an mas mahalaga, tatabangan daw ni “Jehova kan magña hukbo” an mga lingkod nia?—1 Samuel 17:45.\nKan umabot na an napiling aldaw, andam na an mga Judio. Dawa an dakol na Persianong opisyal kuminampi na sa sainda, huling nakalakop na an bareta dapit sa bagong primer ministro, an Judiong si Mardocheo. Tinawan ni Jehova nin dakulang kapangganahan an mga Judio. Daing duda na sinierto nia na biyong madaog an mga kaiwal ninda tanganing dai na makagibo nin maraot sa sainda. *—Ester 9:1-6.\nSaro pa, dai noarin man magigin ligtas si Mardocheo sa pagmanehar sa harong ni Aman mantang yaon pa an sampulong aking lalaki kan maraot na tawong iyan. Ginadan man sinda. (Ester 9:7-10) Kaya, naotob an sarong hula sa Biblia, huling patienot nang ihinula nin Dios an biyong pagkapoho kan mga Amalecita, na nagin maraoton na kaiwal kan mga Israelita. (Deuteronomio 25:17-19) Posibleng marhay na kabilang an mga aki ni Aman sa mga kahurihurihi sa lahing iyan na sentensiado na.\nKinaipuhan man isaabaga kan hoben pang si Ester an magagabat na responsabilidad—arog baga nin mga pagboot sa ngaran kan hade may koneksion sa giera asin paggadan. Bako nanggad pasil iyan. Pero, tanganing maotob an kabotan ni Jehova, kaipuhan na dai mapoho an mga Judio huling sa nasyon nin Israel magikan an ipinanugang Mesiyas, an solamenteng makakapagtao nin paglaom para sa gabos na tawo! (Genesis 22:18) Ikinakaogmang marhay kan mga lingkod nin Dios ngonyan na kan magdigdi sa daga si Jesus bilang Mesiyas, pinagbawalan na nia poon kaidto na makilaban sa literal na giera an mga parasunod nia.—Mateo 26:52.\nMinsan siring, talagang may espirituwal na pakikilaban an mga Kristiano; mas desidido ngonyan si Satanas na raoton an pagtubod niato ki Jehova Dios. (2 Corinto 10:3, 4) Sarong bendisyon nanggad na magkaigwa nin halimbawa na siring ki Ester! Arog nia, logod na magpaheling kita nin pagtubod paagi sa madonong asin mapasensiang paggamit nin pangongombensir, pagigin makosog an boot, saka pagigin bakong makasadiri patin gikan sa boot na paninindogan para sa mga lingkod nin Dios.\n^ par. 4 Sa isyu kan magasin na ini na may petsang Oktubre-Disyembre 2011, sa artikulong “Arogon an Saindang Pagtubod—Nanindogan Sia Para sa Banwaan nin Dios,” naheling niato kun paanong si Ester, na mayo nang mga magurang, inampon kan pinsan niang si Mardocheo na matuang marhay sa saiya. Pag-abot nin panahon, napili sia na magin agom ni Assuero, an hade kan Persia. An parakonseho kan hade na si Aman nagpakana na gadanon an gabos na kahimanwa ni Mardocheo, an mga Judio. Kinombensir ni Mardocheo si Ester na magdolok sa hade tanganing makimaherak para sa mga kahimanwa nia.\n^ par. 9 An Marahay na Bareta Biblia (Bikol Popular Version)\n^ par. 32 Tinawan kan hade nin saro pang aldaw an mga Judio tanganing uboson an mga kaiwal ninda. (Ester 9:12-14) Sagkod ngonyan, ginigirumdom kan mga Judio an kapangganahan na iyan kada taon sa bulan nin Adar, na katimbang sa ngonyan kan huring kabtang nin Pebrero sagkod sa kapinonan nin Marso. An kapiestahan na iyan inaapod na Purim (plural kan Pur), na hale sa pabunotan na ginibo ni Aman sa kagustohan niang pohoon an Israel.\nHapot Manongod sa Ester\nTaano ta tinogotan ni Mardocheo si Ester na magpaagom sa sarong pagano na bakong kapagtubod?\nMayong basehan an sinasabi nin nagkapirang intelektuwal na si Mardocheo oportunista, na gustong ipaagom si Ester sa hade tanganing magin bantog. Bilang maimbod na Judio, siertong dai sia maoyon sa siring na pag-agoman. (Deuteronomio 7:3) Segun sa suanoy na Judiong tradisyon, hiningoa ni Mardocheo na dai iyan madagos. Minalataw na sia o dawa si Ester, na mga dayo sana sa nasyon na pinamamahalaan nin sarong diktador na minimidbid na garo dios, mayo talagang magiginibo dapit dian. Pag-abot nin panahon, nagin malinaw na an pag-agom ni Ester ginamit ni Jehova tanganing protehiran an mga lingkod nia.—Ester 4:14.\nTaano ta dai nasambitan sa libro nin Ester an personal na ngaran nin Dios na Jehova?\nMalinaw na si Mardocheo an pinasabongan na kagsurat kan libro. Posible gayod na sinaray nguna an libro kaiba kan opisyal na mga rekord nin Persia bago iyan dinara sa Jerusalem. An paggamit kan ngaran na Jehova tibaad magin dahelan na an libro raoton kan mga parasamba sa mga dios nin Persia. Sa ano man na kamugtakan, malinaw na imbuelto dian si Jehova. Interesante nanggad, an personal na ngaran nin Dios nakatago sa orihinal na tekstong Hebreo paagi sa akrostiko, na dian an pagkasunodsunod kan mga tataramon minalataw na tinuyo tanganing maheling an ispeling kan ngaran nin Dios sa mga enot o huring letra kan sunod-sunod na termino.—Ester 1:20, nota sa ibaba kan NW.\nAn libro daw nin Ester bakong kaoyon kan kasaysayan?\nIyan an sabi kan mga kritiko. Pero, narisa nin nagkapirang intelektuwal na an kagsurat kan libro detalyado nanggad an kaaraman dapit sa pamilya kan hade, arkitektura, asin mga kostumbre kan Persia. Totoo, dai nasambit si Reyna Ester sa sekular na mga dokumento na yaon pa, pero bako sana sia an namamahala na dai sinambit sa pampublikong mga rekord. Saro pa, talagang sinasambit sa sekular na mga rekord an lalaking inaapod na Mardukâ, an katumbas kan Mardocheo sa lenguaheng Persiano, na nagin opisyal sa palasyo sa Susan sa panahon na sinasabi sa libro.\nSarong Hula na Naotob\nSa pakikipaglaban para sa banwaan nin Dios, inotob ni Ester asin Mardocheo an saro pang hula sa Biblia. Kaidtong labing 12 siglo na an nakaagi, pinasabongan ni Jehova an patriarkang si Jacob na ihula an dapit sa saro sa mga aki niang lalaki: “Si Benjamin, paraagao na lobo: pagkaaga makakan kan dinakopan, asin [pagkahapon] pagbabaragñaon nia na magña natada [“samsam,” NW].” (Genesis 49:27) Sa “pagkaaga” kan kasaysayan kan mga hade sa Israel, kaiba sa lahi ni Benjamin si Hadeng Saul asin an iba pang makokosog na parapakilaban para sa banwaan ni Jehova. Sa ‘pagkahapon’ kan kasaysayan na iyan, kan matapos na an pamamahala kan mga hade sa Israel, si Ester asin Mardocheo—na parehong hale sa tribo ni Benjamin—mapangganang nakipaglaban sa mga kaiwal ni Jehova. Garo man sana binaranga ninda an samsam huling napasainda an kadakol na pagsasadiri ni Aman.\nMapakumbabang pinasalamatan ni Ester an pagkaherak kan hade\n[Ritrato sa pahina 26, 27]\nMakosog an boot na ihinayag ni Ester an karatan ni Aman\n[Ritrato sa pahina 28, 29]\nSi Ester asin Mardocheo nagpaluwas nin mga proklamasyon para sa mga Judio sa Imperyo nin Persia\nArugon an Saindang Pagtubod Pagtubod sa Diyos\nI-share I-share Sia Huminiro na May Kadonongan, Kosog nin Boot, Asin Bakong Makasadiri\nSi Ester—Nanindugan Siya Para sa Banwaan nin Diyos